text:
KHAOLO EA LESHOME LE METSO E MENE
Kamoo U ka Etsang Hore Bophelo ba Lelapa la Hao e be bo Thabileng
Ho hlokahala eng hore motho e be monna ea molemo?
Mosali a ka phetha karolo ea hae ka katleho joang?
Ho ba motsoali ea molemo ho akarelletsa’ng?
Bana ba ka thusa joang ho etsa hore bophelo ba lelapa e be bo thabileng?
JEHOVA MOLIMO o batla hore bophelo ba lelapa la hao e be bo thabileng. Lentsoe la Hae, e leng Bibele, le tataisa setho se seng le se seng sa lelapa, le hlalosa karolo eo Molimo a batlang hore setho ka seng se e phethe. Ha litho tsa lelapa li phethahatsa likarolo tsa tsona tumellanong le keletso ea Molimo, liphello e ba tse khotsofatsang haholo. Jesu o ile a re: “Ho thaba ba utloang lentsoe la Molimo ’me ba le boloka!”—Luka 11:28.
2 Ntlha ea sehlooho e etsang hore lelapa e be le thabileng ke hore re hlokomele hore lelapa le simolotsoe ke Jehova, eo Jesu a itseng ke “Ntat’a rōna.” (Matheu 6:9) Malapa ’ohle a lefatšeng a teng ka lebaka la Ntate oa rōna oa leholimo—’me ka sebele o tseba se etsang hore malapa e be a thabileng. (Baefese 3:14, 15) Kahoo, Bibele e ruta hore setho ka seng sa lelapa se phetha karolo efe?
KE MOLIMO EA SIMOLOTSENG LELAPA
3 Jehova o ile a bōpa batho ba pele, e leng Adama le Eva, ’me a ba kopanya hore e be monna le mosali. O ile a ba beha lehaeng le letle la paradeise lefatšeng—serapeng sa Edene—’me a re ba be le bana. Jehova o ile a re: “Atang le ngatafale le tlale lefatše.” (Genese 1:26-28; 2:18, 21-24) Taba ena hase pale feela tjee kapa eona tšōmo, kaha Jesu o ile a bontša hore tlaleho ea Genese ea kamoo bophelo ba lelapa bo qalileng kateng ke ’nete. (Matheu 19:4, 5) Le hoja hona joale re tobana le mathata a mangata ebile bophelo bo se ka tsela eo Molimo a neng a rerile hore bo be ka eona, a re bone lebaka leo ka lona ho ntseng ho ka ba le thabo ka lapeng.
4 Setho ka seng sa lelapa se ka thusa ho etsa hore bophelo ba lelapa e be bo thabileng ka hore se etsise Molimo ka ho bonahatsa lerato. (Baefese 5:1, 2) Empa re ka etsisa Molimo joang, kaha re ke ke ra mo bona? Re ka ithuta kamoo Jehova a etsang lintho kateng hobane o ile a romela Mora oa hae oa letsibolo lefatšeng a tsoa leholimong. (Johanne 1:14, 18) Ha a le lefatšeng, Mora enoa, e leng Jesu Kreste, o ile a etsisa Ntate oa hae oa leholimo hantle hoo ha motho a ne a bona Jesu le ha a mo mametse ho neng ho tšoana feela le ha a ne a e-na le Jehova le ha a Mo mametse. (Johanne 14:9) Kahoo, ha re ithuta kamoo Jesu a neng a bontša lerato kateng ’me re etsisa mohlala oa hae, e mong le e mong oa rōna a ka thusa ho etsa hore bophelo ba lelapa e be bo thabileng haholoanyane.
MOHLALA BAKENG SA BANNA
5 Bibele e re banna ba lokela ho tšoara basali ba bona ka tsela eo Jesu a tšoarang barutuoa ba hae ka eona. Nahana ka taelo ena ea Bibele: “Banna, le tsoele pele le rata basali ba lōna, feela joalokaha Kreste le eena a ile a rata phutheho ’me a inehela bakeng sa eona…Ka tsela ena banna ba tšoanela ho rata basali ba bona joaloka ’mele ea bona. Ea ratang mosali oa hae oa ithata, kaha ha ho motho ea kileng a hloea nama ea hae; empa oa e fepa le ho e baballa, joalokaha Kreste le eena a etsa phutheho.”—Baefese 5:23, 25-29.
6 Lerato leo Jesu a ratang phutheho ea barutuoa ba hae ka lona ke mohlala o phethahetseng bakeng sa banna. Jesu “o ile a ba rata ho isa bofelong,” a ba tella bophelo ba hae, le hoja ba ne ba sa phethahala. (Johanne 13:1; 15:13) Ka ho tšoanang, banna ba phehelloa ho etsa sena: “Le ’ne le rate basali ba lōna ’me le se ke la ba halefela ka matla.” (Bakolose 3:19) Ke’ng se tla thusa monna ho sebelisa keletso eo, haholo-holo haeba ka linako tse ling mosali oa hae a hlōleha ho sebelisa masene? O lokela ho hopola hore le eena o etsa liphoso a be a hopole le seo a lokelang ho se etsa e le hore Molimo a mo tšoarele. O lokela ho etsa’ng? O lokela ho tšoarela ba mo fosetsang, ’me bao ba akarelletsa le mosali oa hae. Ho hlakile hore mosali le eena o lokela ho etsa se tšoanang. (Matheu 6:12, 14, 15) Na ua bona hore na ke hobane’ng ha ba bang ba ’nile ba re lenyalo le atlehileng ke kopano ea batho ba babeli ba ikemiselitseng ho tšoarelana?
7 Banna ba boetse ba lokela ho hlokomela hore Jesu o ne a lula a nahanela barutuoa ba hae. O ne a nahanela mefokolo ea bona le seo ba se hlokang ’meleng. Ka mohlala, ha ba ne ba khathetse, o ile a re: “Tloong boinotšing sebakeng se ka thōko ’me le phomole hanyenyane.” (Mareka 6:30-32) Basali le bona ba tšoanela ho nahaneloa. Ha Bibele e ba hlalosa e re ke “sejana se fokolang haholo” seo banna ba laetsoeng hore ba se abele “tlhompho.” Hobane’ng? Hobane banna hammoho le basali ba bontšitsoe “mohau o sa tšoanelang oa bophelo” ka tsela e lekanang. (1 Petrose 3:7) Banna ba lokela ho hopola hore botšepehi ke bona bo etsang hore motho e be oa bohlokoa ho Molimo, eseng hore na motho ke monna kapa ke mosali.—Pesaleme ea 101:6.
8 Bibele e re monna “ea ratang mosali oa hae oa ithata.” Lebaka la sena ke hore monna le mosali “ha ba sa le babeli, empa e se e le nama e le ’ngoe,” joalokaha Jesu a boletse. (Matheu 19:6) Kahoo ha baa lokela ho kopanela liphate le motho leha e le ofe e mong. (Liproverbia 5:15-21; Baheberu 13:4) Ba ka khona ho etsa sena haeba ba bontša ho ameha ka tsela e se nang boithati ka seo e mong a se hlokang. (1 Bakorinthe 7:3-5) Ntlha ea bohlokoa e lokelang ho hopoloa ke hore: “Ha ho motho ea kileng a hloea nama ea hae; empa oa e fepa le ho e baballa.” Banna ba lokela ho rata basali ba bona joalokaha ba ithata, ba ntse ba hopola hore ba ikarabella ho hlooho ea bona, Jesu Kreste.—Baefese 5:29; 1 Bakorinthe 11:3.
9 Moapostola Pauluse o ile a bua ka ‘lerato le mofuthu leo Kreste Jesu a nang le lona.’ (Bafilipi 1:8) Lerato la Jesu le mofuthu e ne e le tšobotsi e khathollang, e ipiletsang ho basali bao e neng e e-ba barutuoa ba hae. (Johanne 20:1, 11-13, 16) Basali ba labalabela hore banna ba bona ba ba rate ka lerato le mofuthu.
MOHLALA BAKENG SA BASALI
10 Lelapa ke mokhatlo, ’me le hloka hlooho hore le sebetse hantle. Esita le Jesu o na le Eo a ikokobelletsang eena e le Hlooho ea hae. “Hlooho ea Kreste ke Molimo,” feela joalokaha “hlooho ea mosali [e le] monna.” (1 Bakorinthe 11:3) Ho ikokobelletsa ha Jesu bohlooho ba Molimo ke mohlala o motle, kaha kaofela ha rōna re na le hlooho eo re lokelang ho ikokobelletsa eona.
11 Banna ba sa phethahalang ba etsa liphoso ebile hangata ha ba khone ho ba lihlooho tse molemo ka ho fetisisa tsa malapa. Joale, mosali o lokela ho etsa’ng? Ha aa lokela ho nyenyefatsa seo monna oa hae a se etsang kapa hona ho leka ho inkela bohlooho ba monna. Mosali o lokela ho hopola hore Molimo o nka moea o thōtseng le o bonolo e le oa bohlokoa haholo. (1 Petrose 3:4) Ha a bonahatsa moea oo, o tla nolofalloa haholoanyane ho bonahatsa boikokobetso ba bomolimo, esita le tlas’a maemo a lekang. Ho feta moo, Bibele e re: “Mosali o lokela ho ba le tlhompho e tebileng ho monna oa hae.” (Baefese 5:33) Empa ho thoe’ng haeba monna a sa amohele Kreste e le Hlooho ea hae? Bibele e phehella basali e re: “Le ipehe tlas’a banna ba lōna, e le hore, haeba leha e le bafe ba sa mamele lentsoe, ba ka hapuoa ka ntle ho lentsoe ka boitšoaro ba basali ba bona, kahobane e bile lipaki tse boneng ka mahlo tsa boitšoaro ba lōna bo hloekileng hammoho le tlhompho e tebileng.”—1 Petrose 3:1, 2.
12 Ebang monna ke molumeli-’moho le eena kapa che, hase hore mosali o bontša ho se hlomphe haeba a hlahisa maikutlo a hae hantle ha a sa lumellane le a monna oa hae. E ka ’na eaba maikutlo a mosali a nepahetse, ’me lelapa lohle le ka rua molemo haeba monna a mo mamela. Le hoja Abrahama a ne a sa lumellane le tlhahiso e molemo eo mosali oa hae, Sara, a neng a fana ka eona bothateng bo itseng lapeng la bona, Molimo o ile a re ho Abrahama: “Mamela lentsoe la hae.” (Genese 21:9-12) Ho hlakile hore ha monna a etsa qeto tabeng e itseng ’me qeto eo e se khahlanong le molao oa Molimo, mosali oa hae o bontša boikokobetso ka hore a e tšehetse.—Liketso 5:29; Baefese 5:24.
13 Mosali a ka phetha karolo ea hae ea ho hlokomela lelapa ka litsela tse ngata. Ka mohlala, Bibele e bontša hore basali ba nyetsoeng ba lokela hore “ba rate banna ba bona, ba rate bana ba bona, e be ba hlaphohetsoeng kelellong, ba hloekileng, basebetsi malapeng, ba molemo, ba ipehang tlas’a banna ba bona.” (Tite 2:4, 5) Ha mosali ea nyetsoeng eo e bileng e leng ’mè a etsa lintho ka tsela ena, ba lelapa la hae ba tla lula ba mo rata le ho mo hlompha . (Liproverbia 31:10, 28) Empa kaha lenyalo le kopantse batho ba sa phethahalang, ho na le maemo a itseng a feteletseng a ka ’nang a etsa hore ba qetelle ba arohane kapa ba hlalane. Bibele e lumella karohano maemong a itseng. Leha ho le joalo, karohano ke taba e tebileng, kaha Bibele ea eletsa: “Mosali ha aa lokela ho tloha ho monna oa hae;…’me monna ha aa lokela ho tlohela mosali oa hae.” (1 Bakorinthe 7:10, 11) Ke ha molekane e mong oa lenyalo a entse bohlola feela moo Mangolo a fanang ka lebaka la tlhalo.—Matheu 19:9.
MOHLALA O PHETHAHETSENG BAKENG SA BATSOALI
14 Jesu o behetse batsoali mohlala o phethahetseng ka tsela eo a neng a tšoara bana ka eona. Ha batho ba bang ba ne ba leka ho thibela bana ha ba tla ho Jesu, o ile a re: “Tlohelang bana ba banyenyane ba tle ho ’na; le se ke la leka ho ba thibela.” Bibele e re ka mor’a moo o ile a ‘sika bana bao ’me a qala ho ba hlohonolofatsa, a ba beha matsoho.’ (Mareka 10:13-16) Kaha Jesu o ne a ipha nako ea bana, na le lōna ha lea lokela ho etsa ho tšoanang ka bara le barali ba lōna? Bana ba hloka hore le ba fe nako e ngata, eseng metsotso feela e seng mekae. Le lokela ho ipha nako ea ho ba ruta, kaha seo ke sona seo Jehova a laetseng batsoali hore ba se etse.—Deuteronoma 6:4-9.
15 Ha lefatše lena le ntse le mpefala le ho feta, bana ba hloka batsoali ba tla ba sireletsa ho batho ba batlang ho ba ntša kotsi, joaloka batho ba nkang monyetla ka bana hore ba kopanele liphate le bona. Ak’u nahane kamoo Jesu a ileng a sireletsa barutuoa ba hae kateng, bao ka lerato a neng a ba bitsa “bana ba banyenyane.” Ha Jesu a tšoaroa ’me a le haufi le ho bolaoa, o ile a ba bulela monyetla oa ho phonyoha. (Johanne 13:33; 18:7-9) Joaloka motsoali, u lokela ho ela hloko boiteko ba Diabolose ba ho ntša bana ba hao kotsi. U lokela ho ba lemosa esale pele.* (1 Petrose 5:8) Ha ho mohla ho kileng ha e-ba le lintho tse ngata hakana tse ba behang kotsing ’meleng, moeeng le boitšoarong.
16 Bosiung ba pele Jesu a e-shoa, barutuoa ba hae ba ile ba phehisana khang ka hore na ke mang e moholo har’a bona. Ho fapana le hore Jesu a ba halefele, o ile a tsoela pele ho ipiletsa ho bona ka tsela e lerato ka ho bua le bona le ka ho ba behela mohlala. (Luka 22:24-27; Johanne 13:3-8) Haeba u motsoali, na u bona tsela eo u ka etsisang mohlala oa Jesu ka eona ha u khalemela bana ba hao? Ke ’nete hore ho hlokahala hore ba khalemeloe, empa ba lokela ho khalemeloa ka “tekanyo e loketseng” ’me le ka mohla u se ke ua ba khalemela u halefile. Ha u batle ho bua ka tsela e sa nahaneleng “joalokaha eka ke ka ho hlaba ha sabole.” (Jeremia 30:11; Liproverbia 12:18) Khalemelo e lokela ho fanoa ka tsela eo hamorao ngoana a tla lemoha hore e ne e hlile e loketse.—Baefese 6:4; Baheberu 12:9-11.
MOHLALA BAKENG SA BANA
17 Na bana ba ka ithuta ho itseng ho Jesu? E, ba ka ithuta ho itseng! Ka mohlala oa hae, Jesu o ile a bontša kamoo bana ba lokelang ho mamela batsoali ba bona kateng. O ile a re: “Feela joalokaha Ntate a nthutile ke bua lintho tsena.” A phaella ka hore: “Kamehla ke etsa lintho tse mo khahlisang.” (Johanne 8:28, 29) Jesu o ne a mamela Ntate oa hae oa leholimo, ’me Bibele e re bana ba lokela ho mamela batsoali ba bona. (Baefese 6:1-3) Le hoja Jesu e ne e le ngoana ea phethahetseng, o ne a mamela batsoali ba hae, e leng Josefa le Maria, ba neng ba sa phethahala. Ka sebele seo se ile sa tlatsetsa thabong ea litho tsohle tsa lelapa labo Jesu!—Luka 2:4, 5, 51, 52.
18 Na bana ba ka hlokomela litsela tseo ba ka etsisang Jesu ka tsona ’me ba thabisa batsoali ba bona? Ke ’nete hore ka linako tse ling bana ba ka ’na ba fumana ho le thata ho mamela batsoali ba bona, empa seo ke sona seo Molimo a batlang hore bana ba se etse. (Liproverbia 1:8; 6:20) Kamehla Jesu o ne a mamela Ntate oa hae oa leholimo, esita le tlas’a maemo a thata. Ka nako e ’ngoe, ha thato ea Molimo e ne e le hore Jesu a etse ntho e ’ngoe e thata haholo, Jesu o ile a re: “Tlosa senoelo sena [ntho eo ho neng ho hlokahala hore a e etse] ho ’na.” Leha ho le joalo, Jesu o ile a etsa seo Molimo a mo kōpileng hore a se etse, kaha o ne a hlokomela hore Ntate oa hae o tseba se molemo ka ho fetisisa. (Luka 22:42) Bana ba tla thabisa batsoali ba bona le ho nyakallisa Ntate oa bona oa leholimo ha ba ithuta ho mamela.#—Liproverbia 23:22-25.
19 Diabolose o ile a leka Jesu, ’me re ka kholiseha hore o tla leka le bacha hore ba etse se fosahetseng. (Matheu 4:1-10) Satane Diabolose o sebelisa khatello ea lithaka, eo ho ka bang thata ho e hanyetsa. Kahoo ke habohlokoa hore bana ba se ke ba etsa botsoalle le batho ba etsang lintho tse fosahetseng. (1 Bakorinthe 15:33) Morali oa Jakobo, Dina o ile a etsa botsoalle le batho ba sa rapeleng Jehova, ’me sena se ile sa baka khathatso e tšabehang. (Genese 34:1, 2) Ak’u nahane ka bohloko boo ba lelapa ba ka bo utloang haeba setho se seng sa lelapa se ka kopanela boitšoarong bo litšila ba ho kopanela liphate!—Liproverbia 17:21, 25.
SENOTLOLO SA THABO EA LELAPA
20 Ho batla ho le bonolo ho sebetsana le mathata a lelapa ha ho sebelisoa keletso ea Bibele. Ha e le hantle, ho sebelisa keletso eo ke senotlolo sa thabo ea lelapa. Kahoo banna, ratang basali ba lōna ’me le ba tšoare joalokaha Jesu a tšoara phutheho ea hae. Basali, ikokobeletseng bohlooho ba banna ba lōna, ’me le latele mohlala oa mosali ea khabane ea hlalositsoeng ho Liproverbia 31:10-31. Batsoali, koetlisang bana ba lōna. (Liproverbia 22:6) Bo-ntate, ‘okamelang ba matlo a lōna ka mokhoa o motle.’ (1 Timothea 3:4, 5; 5:8) Bana, mamelang batsoali ba lōna. (Bakolose 3:20) Ha ho le ea mong ka lapeng ea phethahetseng, kaha bohle re etsa liphoso. Kahoo, ikokobetseng ’me le kōpe tšoarelo e mong ho e mong.
21 Ha e le hantle, Bibele e fupere likeletso le lithuto tse ngata tsa bohlokoa tabeng ea bophelo ba lelapa. Ho feta moo, e re ruta ka lefatše le lecha la Molimo le ka paradeise ea lefatšeng e tletseng batho ba thabileng ba rapelang Jehova. (Tšenolo 21:3, 4) Eo ke tebello e babatsehang hakaakang! Le hona joale re ka thabela bophelo bo thabisang ba lelapa ka ho sebelisa litaelo tsa Molimo tse ka Lentsoeng la hae, e leng Bibele.
SEO BIBELE E SE RUTANG
- Banna ba lokela ho rata basali ba bona joaloka ’mele ea bona.—Baefese 5:25-29.
- Basali ba lokela ho rata ba malapa a bona le ho hlompha banna ba bona.—Tite 2:4, 5.
- Batsoali ba lokela ho rata bana ba bona, ho ba ruta le ho ba sireletsa.—Deuteronoma 6:4-9.
- Bana ba lokela ho mamela batsoali ba bona.—Baefese 6:1-3.
* Boitsebiso bo ka thusang ho sireletsa bana bo hlaha khaolong ea 32 ea buka ea Ithute ho Mosuoe e Moholo, e hatisitsoeng ke Lipaki Tsa Jehova.
# Ke feela ha motsoali a batla hore ngoana a tlōle molao oa Molimo moo ngoana a sa lokelang ho mamela.—Liketso 5:29.
Lipotso Tsa Sehlooho se Ithutoang
1. Ke’ng se etsang hore bophelo ba lelapa e be bo thabileng?
2. Re lokela ho hlokomela ntlha efe e etsang hore lelapa e be le thabileng?
3. Bibele e re lelapa la batho le qalile joang, hona re tseba joang hore tlaleho eo ke ’nete?
4. (a) Setho ka seng sa lelapa se ka etsa’ng ho tlatsetsa thabong ea lelapa? (b) Ke hobane’ng ha ho ithuta ka bophelo ba Jesu e le habohlokoa hakaale bakeng sa thabo ea lelapa?
5, 6. (a) Tsela eo Jesu a tšoarang phutheho ka eona ke mohlala joang bakeng sa banna? (b) Motho o lokela ho etsa’ng e le hore a tšoareloe libe?
7. Jesu o ne a nahanela eng, ’me o ile a behela banna mohlala ofe?
8. (a) Ke joang monna ‘ea ratang mosali oa hae a ithatang’? (b) Ho ba “nama e le ’ngoe” ho bolela’ng ho monna le mosali oa hae?
9. Ke tšobotsi efe ea Jesu e boletsoeng ho Bafilipi 1:8, hona ke hobane’ng ha banna ba lokela ho bonahatsa tšobotsi ee ho basali ba bona?
10. Jesu o behela basali mohlala joang?
11. Mosali o lokela ho ba le boikutlo bofe mabapi le monna oa hae, hona boitšoaro ba hae bo ka ’na ba e-ba le phello efe?
12. Ke hobane’ng ha e se phoso hore mosali a hlahise maikutlo a hae ka tlhompho?
13. (a) Tite 2:4, 5 e khothalletsa basali ba nyetsoeng hore ba etse’ng? (b) Bibele e re’ng ka karohano le tlhalo?
14. Jesu o ile a tšoara bana joang, hona bana ba hloka eng ho batsoali?
15. Batsoali ba ka etsa’ng e le hore ba sireletse bana ba bona?
16. Batsoali ba ka ithuta eng tseleng eo Jesu a ileng a sebetsana le ho se phethahale ha barutuoa ba hae ka eona?
17. Jesu o ile a behela bana mohlala o phethahetseng joang?
18. Ke hobane’ng ha kamehla Jesu a ne a mamela Ntate oa hae oa leholimo, hona ke mang ea thabang ha bana ba mamela batsoali ba bona kajeno?
19. (a) Satane o leka bana joang? (b) Boitšoaro bo bobe ba bana bo ka ama batsoali joang?
20. E le hore setho se seng le se seng sa lelapa se thabele bophelo bo thabileng ba lelapa, se lokela ho etsa’ng?
21. Ke tebello efe e babatsehang e larileng ka pele, hona re ka thabela bophelo bo thabisang ba lelapa joang hona joale?


c: text/html

text:
Ho Thusa Batho
Ho Hlōla Khethollo ka Thuto ea Bibele
Lipaki Tsa Jehova li lumela hore merabe eohle e ea tšoana ho Molimo.
Buka ea Lipale tsa Bibele e Sebelisoa Sekolong
Buka ea ka ea Lipale Tsa Bibele e thusa bana ba sekolo ba likete ba Philippines, bao puo eo ba e antseng letsoeleng e leng Sepangasinan. Joang?
Motho o Thibeloa ho Ipolaea Mohahong oa Sky Tower
Paki ea Jehova e lilemo li 80, e ile ea thusa motho hore a se ke a itihela mohahong oa Sky Tower, New Zealand.
Lipaki Tsa Jehova li Fuoa Khau ea ho Sireletsa Tikoloho
Ka lilemo tse supileng tse latellanang, sebaka seo Lipaki Tsa Jehova tsa Mexico li hatisetsang ho sona se fuoe khau ea ho ba Sebaka se Hloekileng.
Ho Sokolla Motšoaruoa a le Mong ka Nako
Lipaki Tsa Jehova tsa Spain li ithuta Bibele le batšoaruoa ba ka bang 600. Bala kamoo mosebetsi ona oa ho ruta batho Bibele o ileng oa thusa motšoaruoa e mong kateng.
“Le Mohlala e le Kannete!”
Ka mor’a sekhohola se matla le ho hoholeha ha seretse Italy, baithaopi ba ile ba tlosa seretse le maloanlahla.
Ha Koluoa e Hlaha, Lerato le re Susumelletsa Hore re Thuse
Linaheng tse ngata, Lipaki Tsa Jehova li fana ka thuso ha ho hlaha likoluoa.
Ba Ile ba Thusoa Hore ba se ke ba Ipolaea
Lipale tsa sebele tse tsoang lefatšeng lohle li fana ka matšeliso le tšepo.
Batho ba Bangata ba Ithuta ho Bala le ho Ngola
Bala liphihlelo tse tsoang lefatšeng ka bophara tsa batho ba ruileng molemo litlelaseng tsa ho ithuta ho bala le ho ngola tse hlophisitsoeng ke Lipaki Tsa Jehova.
Lipaki Tsa Jehova li Thusa Batšoaruoa ho Ithuta ka Molimo
Lipaki Tsa Jehova li thusitse batho ba litsing tsa tlhabollo ea batšoaruoa joang ha ba kōpa ho rutoa Bibele?

robotstxt: allowed

filter: keep


text:
Ke Hobane’ng ha le sa Keteke Keresemese?
Maikutlo a fosahetseng
Khopolo-taba: Lipaki Tsa Jehova ha li keteke Keresemese hobane ha li lumele ho Jesu.
’Nete: Re Bakreste. Re lumela hore Jesu Kreste ke eena feela ea ka fanang ka poloko.—Liketso 4:12.
Khopolo-taba: Le qhala malapa ka ho ruta litho tsa ’ona hore li se ke tsa keteka Keresemese.
’Nete: Re tsotella malapa haholo, ’me re sebelisa Bibele ho a thusa hore a tiee.
Khopolo-taba: Ha le na “moea oa Keresemese” oa ho fana, oa ho batla hore ho be le khotso lefatšeng le oa ho lakaletsa batho ba bang botle.
’Nete: Re loanela ho fana ka seatla se bulehileng le ho ba le khotso le batho bohle kamehla. (Liproverbia 11:25; Baroma 12:18) Ka mohlala, tsela eo re tšoarang liboka tsa rōna ka eona le ho ruta batho Bibele e lumellana le taelo ea Jesu e reng: “
Le amohetse ntle ho tefo, le fane ntle ho tefo.” (Matheu 10:8) Ho phaella moo, re bontša batho hore ’Muso oa Molimo ke eona tšepo ea sebele le hore o tla tlisa khotso lefatšeng.—Matheu 10:7.
Ke hobane’ng ha Lipaki Tsa Jehova li sa keteke Keresemese?
Jesu o ile a laela hore re ikhopotse lefu la hae, eseng letsatsi la hae la tsoalo.—Luka 22:19, 20.
Baapostola ba Jesu le barutuoa ba hae ba pele ha baa ka ba keteka Keresemese. New Catholic Encyclopedia e re “
batho ba qalile ho keteka Letsatsi la Jesu la Tsoalo ka mor’a 243 [C.E.],” e leng lilemo tse lekholo ka mor’a lefu la moapostola oa ho qetela.
Ha ho na bopaki ba hore Jesu o hlahile ka la 25 December; letsatsi la hae la tsoalo ha lea tlalehoa ka Bibeleng.
Re lumela hore Molimo ha a amohele Keresemese kaha e simolohile meetlong le lineanong tsa bohetene.—2 Bakorinthe 6:17.
Ke hobane’ng ha le sa keteke Keresemese e le hore feela le tšoane le batho ba bang?
Batho ba bangata ba ntse ba keteka Keresemese le hoja ba tseba hore e simolohile boheteneng le hore Bibele ha e e tšehetse. Batho bao ba ka botsa: Ke hobane’ng ha Bakreste ba iketsa mekhelo? Ke hobane’ng ha ba etsa taba ea ho keteka Keresemese ntho e khōlō?
Bibele e re khothalletsa hore re sebelise “
matla a [rōna] a ho nahana.” (Baroma 12:1, 2) E re ruta ho nka ’nete e le ea bohlokoa. (Johanne 4:23, 24) Kahoo, le hoja re amehile ka hore na batho ba bang ba re nka joang, re mamela melao-motheo ea Bibele esita le haeba seo se bolela hore re ba mekhelo.
Le hoja re khetha ho se keteke Keresemese, re hlompha qeto eo motho ka mong a e etsang tabeng ena. Ha re sitise ba bang ha ba keteka Keresemese.


text:
Livideo tse ho JW.ORG
Hlahloba pokello ea rōna ea livideo e Inthaneteng ho ea ka tatellano ea lihlooho. Shebella kapa u kopitse livideo tse thehiloeng Bibeleng tse ka thusang malapa, bacha le bana. Bona livideo tse buang ka Lipaki tsa Jehova.
BOPHELO BA BETHELE
Sebaka sa Liketsahalo Tsa Histori Ntlo-khōlō
Ithute ka histori ea Bakreste ba mehleng ea pele le lefa la moea la Lipaki Tsa Jehova. Sebaka sena se akarelletsa litokomane tse makholo, lifoto le mesebetsi e meng ea matsoho.
SEO BACHA BA BANG BA SE BUANG
Seo Bacha ba Bang ba se Buang ka Chelete
Fumana malebela mabapi le ho boloka chelete, ho e sebelisa le ho e beha sebakeng sa eona.
E-BA MOTSOALLE OA JEHOVA
“Jehova . . . o Bōpile Lintho Tsohle”
Na ua tseba hore na Molimo o ile a bōpa eng pele? Ithute le Kalebe hore na lintho li ile tsa bōptjoa ka tatellano joang.
LIVIDEO TSE FUMANEHANG
Mora ea Lehlasoa o Khutlela Hae
Ka masoabi, bacha ba ka susumetsoa hore ba lahle tsela ea Bokreste eo ba hōlisitsoeng ka eona. Shebella likotsi tseo bacha ba tobanang le tsona kajeno.
LIVIDEO TSA LIPOPAE
Motsoalle oa ’Nete ke ea Joang?
Ho bonolo ho fumana metsoalle eo e seng ea ’nete, kahoo, u ka fumana motsoalle oa ’nete joang?
LIKETSAHALO TSE KHETHEHILENG
Lintlha-khōlō Tsa Kabo ea Mangolo ea Sehlopha sa Bo135 sa Sekolo sa Gileade
Sekolo sena sa Bibele, se rupela baboleli ba Lipaki Tsa Jehova ba nang le boiphihlelo hore ba atlehe likabelong tsa bona.
Ke Hobane’ng ha U Lokela ho Ithuta Bibele?
Bibele e thusa batho ba limilione hore ba fumane likarabo tsa lipotso tsa bohlokoa bophelong. Na u ka rata ho ba e mong oa bona?
UNITED STATES
Litaba Tsa Morao-rao: Lipaki Tsa Jehova li Rekisa Mehaho
Mehaho e mehlano e Brooklyn, New York, e phethile karolo ea bohlokoa historing ea mokhatlo oa rōna. Bala ka merero ea rōna ea ho fallisa ntlo-khōlō ea rōna.
E-BA MOTSOALLE OA JEHOVA
E-ba Makhethe ’me U Hloeke
Jehova o behile ntho e ’ngoe le e ’ngoe sebakeng sa eona. Ithute hore na le uena u ka ba makhethe ’me ua hloeka joang!
LIPROJEKE TSA KAHO
Litaba Tsa Morao-rao ka Warwick #1
Mosebetsi o tsoela pele moo e il’o ba ntlo-khōlō ea Lipaki Tsa Jehova Warwick, New York. Shebella seo baithaopi ba bang ba Lipaki ba se buang ka mosebetsi oo ba o entseng.


text:
Na Bakreste ba Lokela ho Sebelisa Lithibela-pelehi?
Karabo ea Bibele
Jesu ha aa ka a laela balateli ba hae hore ba be le bana kapa ba se ke ba ba le bona. Ebile ha ho le ea mong oa barutuoa ba Jesu ea ileng a ntša taelo e joalo. Ha ho moo ka ho toba Bibele e nyatsang thero ea malapa.
Tabeng ena, ho sebetsa molao-motheo o ngotsoeng ho Baroma 14:12 o reng: “E mong le e mong oa rōna o tla ikarabella ho Molimo.”
Kahoo, banyalani ba lokolohile ho iketsetsa qeto ea hore na ba batla bana kapa che. Hape ba ka etsa qeto ea hore na ba batla bana ba bakae, hona neng. Ha monna le mosali ba khetha ho sebelisa sethibela-pelehi se sa ntšeng mpa, e le hore mosali a se ke a ima, eo ke qeto ea bona le boikarabelo ba bona. Ha ho ea lokelang ho ba ahlola.—Baroma 14:4, 10-13.


text:
What is the African National Congress? - Sesotho
- ANC ke mokgatlo o lwanelang tokoloho ya setjhaba. O thehilwe ka selemo
sa 1912 ho kopanya ma-Afrika le ho etella pele boitseko ba diphetoho
tsa sethato dipolotiking, kahisanong le moruong.
- Dilemomng tse mashome a robong kaofela ANC ha esale e ntse e etelletse
pele boitseko kgahlanong le kgetholloya bo-morabe, mme e hlophisa matsholo
a bongata a kganyetso mmoho le ho susumelletsa dinaha tsa matjhaba ho
ntshetsa pele boitseko, esita le ho nka dihlomo twantshong ya apartheid.
- ANC e ile ya fihlela katleho e kgolo dikgethong tsa dimokerasi tsa
1994, moo e ileng ya fuwa thomo e tiileng ya ho rerisana ka Molaotheo
o motjha wa demokerasi wa Afrika Borwa. Molaotheo oo o motjha o ile
wa ananelwa ka 1996.
- ANC e ile ya boela ya kgethwa ka 1999 boemong ba mmuso wa naha le
mebusong ya diprofensi ka thomo e ekeditsweng.
- Maano aANC a ralwa ke ditho tsa yona mme boetapele ba yona bo ikarabela
ho ditho tsa yona.
- Botho ba ANC bo buletswe Ma-Afrika Borwa ohle a dilemong tse ka hodimo
ho tse 18, ho sa natswe morabe, mmala le bodumedi, mme e be batho ba
tla amohela metheo, maano le mananeo a mokgatlo.
SEPHEO LE MAIKEMISETSO A ANC KE AFE?
- Sepheo sa bohlokwa ke ho theha setjhaba sa demokerasi se kopaneng,
se hlokang kgethello ya bo-morabe le kgethollo ya bong.
- Hona ho bolela tokoloho dipoloyiking le moruong haholo-holo tokoloho
ya Ma-Afrika le batho ba batsho ka kakaretso. Ho bolela ho phahamisa
boleng ba bophelo ba Ma-Afrika ohle, haholo-holo ba futsanehileng.
- Boitseko ba ho fihlela sepheo sena bo bitswa Ntwa ya Naha ya ho tlisa
Diphetoho tsa demokerasi.
KE SE FE SE TATAISANG LEANO LA ANC?
Lengolo le Phatlalatsang Ditokelo
tsa Tokoloho (Freedom Charter), le ileng la ananelwa ke seboka sa
Batho ka 1955, le dutse e ntse ele lengolo la motheo wa leano la ANC.
Lengolo lena, laDitokelo tsa Tokoloho le phatlalatsa ho re:
- Batho ba tla busa
- Batho ba mefuta yohle ba tla ba le ditokelo tse lekanang
- Batho bohle ba tla arolelana moruo wa naha ka ho lekana
- Naha e tla arolelwa bohle ba sebetsang ho yona
- Bohle re tla lekana ka pela molao
- Bohle re tla ba le ditokelo tse lekanang tsa botho
- Ho tla ba le mesebetsi le tshireletso
- Menyako ya thuto le setso e tla bulelwa bohle
- Ho tla ba le matlo, polokeho le boiketlo
- Ho tla ba le khotso le setswalle
Ka 1994 ANC e ile ya ananela Lenaneo la Kaho Botjha le Ntshetsopele (RDP)
e le motheo wa leano le tataisang ANC diphetohong tsa Afrika Borwa. Mananeo
a bohlokwa a Lenoneo lena la Kaho Botjha le Ntshetsopele ke:
- ho fihlel ditlhoko tsa motheo
- ho ntshetsa pele mehlodi ya botho
- ho aha moruo
- ho theha setjhaba le puso tsa demokerasI
MATSHWAO A ANC A BOLELA ENG?
- Folaga ya ANC e entswe ka dikoralwana tse lekanang, tse rapameng,
ka mebala ya botsho, botala le kgauta. Mmala o motsho o bolela batho
ba Afrika Borwa, bao dilemong tse ngata ba ileng ba lwanela tokoloho.
Mmala o motala o emetse lefatshe, leo ka dilmo-lemo le ileng la phedisa
batho ba rona, ba nnileng ba tloswa ho lona ke mmuso wa bokoloniale
le wa apartheid. Mmala wa kgauta o emetse diminerale le moruo o mong
wa tlhaho wa Afrika Borwa, oo e leng wa batho bohle ba naha ena, empa
o ne o sebediswa ho tswela molemo sehlotshwana sa morabe o itseng feela.
- Setshwatso se nang le lerumo le thebe se emetse dintwa tsa mehleng
tsa boitseko kgahlanong le puso ya koloniale, se bontsha ntwa ya dihlomo
ya boitseko ya lebtho la bahlabani ba ANC la Umkhonto we Sizwe, se boele
se bontshe hape ntwa ya ANC e ntseng e tswela pele kgahlanong le menyetla
merabeng e itseng le ho lwantshwa kgatello. Setshwantso sa lebidi se
tloha kgale-kgale nakong tsa Seboka sa Batho, se ileng sa ananela Lengolo
le Phatlalatsang Ditokelo tsa Tokoloho (Freedom Charter), mme se supa
go kopangwa ha boitseko bo tshwanang ba Tokoloho bathong ba Afrika Borwa
kaofela. Ke letshwao le bontshang moetlo o matla o hlokang bo-morabe
wa ANC. Letsoho le finnweng le tshwereng lerumo le supa matla a batho
ba kopaneng boitsekong ba tokolohole tekatekano.
- Kgweletso ya ANC ya " Amandla ngawethu, Matla ke a rona"
e bolela hore batho ke bona ba nang le matla ka ho phetathahala, mme
hona ho supa tseko ya bohlokwa ya Freedom Charter ya hore `batho ba
tla busa`. Ena ke polelo ya ANC ya ho itlama ho aheng le ho tebisa demokerasi,
esita leho nka karolo ha batho ka ho phethahala mekutung ya ho ntlafatsa
maphelo a bona.
BOIKARABELO BA SETHO SA ANC KE BO FE?
Metheo le dintlha tse molemo ho setho sa ANC di kenyeletsa:
- Boikokobetso le boinehelo boitsekong ba ho fihlela setjhaba sa demokerasi,
se hlokang kgethollo ya bo- morabe le bong.
- Ho thahasella ditabatabelo le dikgahleho tsa batho, jwaleka ha di
hlahisitswe methehong ya leano la `Batho pele` - ho beha batho ka sehlohong.
- Ho nka karolo ho kenya tshebetsong maano a mokgatlo le diqetong tse
kopanetsweng.
Ditho tsa ANC di lebeletswe:
- Ho ingodisa lekaleng la ANC, mme ba lefe tjhelete ho ba setho, esita
le ho thuas ho aha ANC.
- Ho nka karolo e mafolofolo ditherisanong, ho theha le ho kenya tshebetsong
leano le mananeo a ANC.
- Ho amohela le ho sireletsa diqeto tsa dibopeho tse tshwanetseng tsa
mokgatlo.
- Ho bopa kopano ya ANC mmoho le mekgatlo ya demokerasi, ho lwantsha
bobodu le leeme la ho fana ka menyetla ho ba leloko, le ho lwantsha
maqulana.
- Ho lwantsha kgethollo ya bo-morabe, ya mofuta kapa ya bong, ya bodumedi,
le ho lwantsha ho hloka mamello ya sepolitiki kapa mofuta ofe kapa ofe
wa kgethollo.
- Ho dula ba ntse ba fumana tlhahiso-leseding ya sepolotiki kapa tswelopele
e fe e fe, mme ba nne ba eketse bokgoni ba bona e le karolo ya ho ithuta
ka dinako tsohle.
- Ho hlola ba ikamahantse le setjhaba mme ba nke karolo e matla ditabeng
tsa setjhaba.
- Ho itshwara ka tsela e kgabane, e tlang ho ba mohlala bophelong ba
mehla,mme ba se sebedise maemo a bona ho ithuisa.
DIBOPEHO TSA ANC KE DI FE?
- Lekala ke karolwana ya motheo ya ANC, moo ditho di nkang karolo
mosebetsing wa ANC le ditherisanong tsa sepolotiki. Lekala ke lona le
`etelletseng pele` setjhaba tulo e itseng, mme le emetse dikgahleho
tsa sona, le hlahisa ditabatabelotsa sona. Lekala ka leng le kgetha
Komiti ya Phethahatso ya Lekala (BEC) Kopanong e Akaretsang ya Selemo
le Selemo.
- Komiti Ya Phethahatso ya Lebatowa (REC) e kgwthwa Sebokeng
sa Lebatowa ke Baemedi ba makala a lebatowa leo kamora dilemo tse pedi.
- Komiti ya Phethahatso ya Profensi (PEC) e kgethwa Sebokeng
sa Profensi ke baemedi ba makala a profensi kamora tse tharo
- Komiti ya Phethahatso ya Naha (NEC)
ke sona sebopeho se phahameng ka ho fetisisa sa ANC mahareng a Diboka
tsa Naha, mme ke yona e nkang boikarabelo ba ho etella mokgatlo pele.
Komiti ya Phethahatso ya naha e kgetha Komiti ya Tshebetso ya Naha (NWC)
hara ditho tsa yona ho ntshetsa pele mosebetsi wa letsatsi wa mokgatlo.
- Seboka sa Naha se tshwarwang kamora dilemo tse hlano ke sebopeho
se hodimo-dimo se nkang diqeton ho ANC. Ho baemedi bohle ba voutang
Sebokeng sa Naha, baemedi ba makala ba etsa palo ya mashome a robong-
lekgolong (90%). Lekgotla le Akaretsang la Naha (NGC) le tshwarwa pakeng
tsa Diboka tsa Naha ho lekola tswelopeleya mananeo amokgatlo.
- Mokgatlo wa Basadi wa ANC le ona sebetsa
jwaloka sebopho se ikemetseng ka hara mokgatlo ohle wa ANC. Sepheo sa
ona ke ho sireletsa le ho ntshetsa pele ditokelo tsa basadi kgahlanong
le mefuta yohle ya kgatello le ho tiisetsa hore basadi ba bapala karolo
e felletseng mokgatlongka dinako tsohle. Mokgatlo wa Basadi o buletswe
basadi bohle bao e leng ditho tsa ANC.
- Mokgatlo wa Batjha wa ANC le ona
o sebetsa jwaloka sebopeho se ikemetseng ka sepheo sa ho kopnya le ho
etella pele batjha hore ba tle ba tobane le mathata ao ba teanang le
ona, le tiisa hore batjha ba nka karolo e tletseng , e matla mosebetsing
wa ANC. Botho ba Mokgatlo bo bultswe batho bohle ba dilemong tse pakeng
tsa 14 le 35.
SELEKANE SA MEKGATLO E MERARO (TRIPARTITE) KE ENG?
ANC e kene selekaneng le South African
Communist Party (SACP) le Congress
of South African Trade Unions (COSATU). Mokgatlo o mong le o mong
Setlamong sena, o ikemetse ka molaotheo wa ona, ditho esita le mananeo.
Setlamo sena se thehilwe hodima boitlamo bo tshwanang ba ho fihlela maikemisetso
a Ntwa ya Naha ya ho tlisa Diphetoho tsa Demokerasi (National Democratic
Revolution), le thlokeho ya ho kopanya ka hohle ka mmo ho ka kgonahalang
Ma-Afrika tlasa maikemisetso ana.
MOO O KA FUMANANG ANC TENG
Makala a ANC a fumaneha ditoropong tsohle tse kgolo, ditorotswaneng le
metseng ya mahae ho phatlalla le Afrika Borwa. ANC e na le Ntlokgolo,
di-ofisi tsa di-profensi le di-ofisi
tse ngatanyana tsa mabatowa.


text:
Morero oa Bophelo ke Ofe?
Karabo ea Bibele
Potso e mabapi le morero oa bophelo e ka botsoa ka litsela tse ngata, tse kang Ke hobane’ng ha re le moo lefatšeng? kapa Na bophelo ba ka bo na le morero? Bibele e bontša hore morero oa rōna bophelong ke ho sebeletsa ho ba metsoalle ea Molimo. Nahana ka tse ling tsa linnete tsa bohlokoa tseo Bibele e li senolang.
Molimo ke ’Mōpi oa rōna. Bibele e re: “Ke [Molimo] ea re entseng, eseng rōna.”
—Pesaleme ea 100:3; Tšenolo 4:11.
Molimo o na le morero ka lintho tsohle tseo a li bōpileng, ho akarelletsa le rōna.
—Esaia 45:18.
Molimo o re bōpile re e-na le “tlhoko ea moea,” e akarelletsang takatso ea ho batla ho fumana morero bophelong. (Matheu 5:3) O batla hore re khotsofatse takatso eo.
—Pesaleme ea 145:16.
Re khotsofatsa tlhoko ea rōna ea moea ka ho sebeletsa ho ba metsoalle ea Molimo. Le hoja ba bang ba ka ’na ba bona eka ho ke ke ha khoneha hore re be metsoalle ea Molimo, Bibele e re khothatsa ka mantsoe ana: “Atamelang ho Molimo, ’me o tla atamela ho lōna.”
—Jakobo 4:8; 2:23.
E le hore re be metsoalle ea Molimo, re lokela ho phela ka tsela e lumellanang le seo a re reretseng sona. Bibele e bolela morero oa hae ho Moeklesia 12:13 e reng: “Hlompha Molimo, ’me u phethe litaelo tsa hae, hobane ke sona seo re bōpetsoeng sona.”
—Good News Translation.
Nakong e tlang, ha Molimo a felisa mahlomola ’me a fa metsoalle ea hae e mo sebeletsang bophelo bo sa feleng, re tla rua molemo o feletseng ho seo a neng a re reretse sona ho tloha tšimolohong.
—Pesaleme ea 37:10, 11.


text:
Ntlo-khōlō ea Lipaki e Fallela Sebakeng se Seng
Ka July 2009, Lipaki Tsa Jehova li ile tsa reka sebaka se seng New York ka morero oa hore ntlo-khōlō e fallisetsoe moo. Sebaka sena se lihekthere tse 102 (253 a.) se bohōle ba lik’hilomithara tse ka bang 80 (50 mi) ka leboea-bophirimela ba moo ntlo-khōlō e leng teng Brooklyn, New York, moo esale e le hona teng ho tloha ka 1909.
Lipaki tse ka bang 800 li tla lula le ho sebetsa mehahong e mecha e tla akaretsa oa liofisi, oa litšebeletso le e mene ea bolulo. Ho tla hahoa musiamo o itekanetseng o bontšang nalane ea Lipaki Tsa Jehova mehleng ena.
Mehaho e tla nka sebaka sa lihekthere tse 18 (45 a.) tsa setša sena ebe ho sala sebaka se nang le lifate le se mokhoabo. Ho ke ke ha e-ba le sebaka se seholo sa ho lema joang. Ho e-na le hoo se tla lumellana le sebaka seo se leng ho sona se lifate.
Litsebi li ralile mehaho ka tsela e tla khona ho boloka motlakase e leng se tla fella ka ho baballa tikoloho le ho fokotsa litšenyehelo tsa ho sebelisa mehaho. Ka mohlala, marulelong a mehaho ho tla lengoa limela tse tšoarellang tse sa hlokeng ho hlokomeloa ka thata tse tla thusa ho laola metsi a pula le thempereichara ka har’a mehaho. Tsela eo liofisi li raliloeng ka eona e tla etsa hore li chabeloe ke leseli la tlhaho. Ho boloka metsi le hona ke habohlokoa.
Ke hobane’ng ha ho falloa? Liofisi tsa makala tsa Lipaki Tsa Jehova likarolong tse ling tsa lefatše li se li hatisa Libibele le lingoliloeng tse thehiloeng Bibeleng, e leng mosebetsi o neng o etsoa Brooklyn feela. Ka 2004, mosebetsi oa ho hatisa le ho romela lingoliloeng o neng o etsoa United States o ile oa isoa Wallkill, New York, e leng bohōle ba lik’hilomithara tse ka bang 145 (90 mi) ka leboea-bophirimela ba Brooklyn.
Ho ile ha nahanoa le ka litšenyehelo. Ho ja chelete e ngata ho sebelisa mehaho e Brooklyn le ho e boloka e le boemong bo botle. Ka ho fallela sebakeng se itekanetseng, Lipaki li ka khona ho sebelisa chelete hamolemonyana ho hlokomela mosebetsi oa ho ruta ka Bibele.
Pele ho ka fanoa ka tumello ea ho qetela ho lokela ho etsoe tlhahlobo ea tikoloho. Haeba tsohle li tsamaea ka thello mosebetsi oa kaho o tla qala ka 2013 ’me o tla nka lilemo tse ’nè pele o qetoa.
Ntle ho mohaho oa khatiso o Wallkill, New York, Lipaki Tsa Jehova li boetse li na le setsi sa thuto se Patterson, New York. Ho na le liofisi tsa makala linaheng tse ngata. Lefatšeng ka bophara Lipaki li ka ba limilione tse supileng le halofo.


text:
LA 11 FEBRUARY, 2013 | RUSSIA
“Ha re sa Phela Mehleng ea bo 1937”
Ka la 16 April, 2012, toropong ea Perm’ e Russia bohareng, Aleksandr Solovyov, eo e leng e mong oa Lipaki Tsa Jehova, o ile a lefisoa li-ruble tse 1 000 (e leng liranta tse 300) ka lebaka la ho hlophisa ‘seboka sa bolumeli se seng molaong,’ holong e neng e hiriloe.
Ka mor’a hore moahloli oa lekhotla la setereke a mamele ka hloko “bopaki” bohle bo khahlanong le Solovyov, o ile a fetola qeto e neng e entsoe ke lekhotla le tlaasana ’me a hlakola tefiso eo.
Moahloli o ile a bala qeto eo ’me a sheba Paki ena e hlōtseng nyeoe ’me a re ho eona: “
Ho sa tsotellehe melao e sa tsitsang le lehloeo le teng ho batho ba bang, ha re sa phela mehleng ea bo 1937 ha habonolo feela re ne re iphapanyetsa lintlha tse totobetseng. E se e ka tikoloho ea rōna e ka ba e hloekileng haholo ’me e be le boitšoaro ka lebaka la thuto ena eo le fanang ka eona.””
Ka July 1937, Stalin eo e neng e le ’musi ea hatellang oa Soviet o ile a ntša taelo ea bo 00447, e neng e tla thakhola nako ea matšoenyeho. Mang kapa mang ea neng a e-na le maikutlo a fapaneng le a ’muso o ne a tšoaroa ’me a tlisoa ka pel’a lekhotla a qosoa esita leha ho se na bopaki bo utloahalang. Litlaleho tsa nakong e fetileng li bontša hore batho ba likete ba ile ba romeloa likampong tsa mosebetsi o boima ’me ba fetang 300 000 ba ile ba ahloleloa lefu.


text:
SEHLOOHO SE KA NTLE
Motsoalle oa Sebele ke ea Joang?
KA LA 25 December, 2010, mosali e mong ea lilemo li 42 oa Brithani o ile a ngola molaetsa o mo khutšoanyane oa hore o batla ho ipolaea, websaeteng e tummeng eo batho ba etsang metsoalle ho eona. Molaetsa oa hae e ne e ka oa motho ea batlang thuso. Le hoja mosali eo a ne a e-na le metsoalle e fetang sekete e neng e kene websaeteng eo, ha ho le ea mong ea ileng a mo thusa. Mapolesa a ile a fumana setopo sa hae letsatsi le hlahlamang. O ne a noele lipilisi tse ngata ho feta tekano.
Kajeno, theknoloji e re nolofalletsa ho etsa metsoalle e mengata liwebsaeteng tseo ho etsoang metsoalle ho tsona, ka hore u ngole lebitso la motho eo lethathamong la metsoalle ea hao e k’homphieutheng. Ebe ha u lakatsa ho felisa setsoalle seo, habonolo feela u hlakola lebitso la hae lethathamong la hao. Leha ho le joalo, ketsahalo e sehlōhō ea mosali eo oa Brithani e hatisa ’nete e tšosang ea hore—metsoalle ea sebele e ntse e haella. Ebile phuputso e ’ngoe e entsoeng morao tjena e bontšitse hore palo ea metsoalle e haufi e theohile, le hoja re ntse re etsa metsoalle e mengata.
Le uena e ka ’na eaba u lumellana le batho ba bangata ba reng metsoalle ea sebele ke ea bohlokoa. U ka ’na ua lumela hore ho ba motsoalle ho akarelletsa ho fetang feela ho ’na u ba amohela k’homphieutheng kapa fonong ea hao. U batla motsoalle ea joang? U ka etsa’ng hore u be motsoalle oa sebele? Ho theha setsoalle se tšoarellang ho akarelletsa’ng?
Hlahloba melao-motheo e latelang e mene ’me u hlokomele kamoo likeletso tsa Bibele li ka u thusang hore u be motho eo ba bang ba ka ratang ha u ka ba motsoalle oa bona.
1. Bontša Hore ka Sebele ua Tsotella
Setsoalle sa sebele se akarelletsa boitelo. Ka mantsoe a mang, motsoalle oa sebele o ikutloa a ikarabella bakeng sa hao ’me o u tsotella e le kannete. Ke ’nete hore boitelo bo joalo bo lokela ho bontšoa ke metsoalle ka bobeli ’me e hloka hore e sebetse ka thata e be e itele. Ho etsa joalo ho tla le tsoela molemo. Ipotse, ‘Na ke ikemiselitse ho tela nako ea ka le lintho tsa ka molemong oa motsoalle oa ka?’ Hopola, e le hore u be le motsoalle oa sebele, u lokela u qale pele ka ho ba motsoalle oa sebele.
SEO BATHO BA SE BATLANG HO MOTSOALLE
Irene: “Ho theha setsoalle ho hloka nako le tlhokomelo, joaloka ho hlaolela serapa se setle. Qala ka ho batla hore u be motsoalle oa sebele. E ba mosa ho batho bohle ’me u ba thahaselle e le kannete. Hape u ikemisetse ho tela nako ea hao ha ho hlokahala.”
Luis Alfonso: “Batho ba mehleng ena ba khothalletsa ho iketelletsa pele ho e-na le ho itella batho ba bang. Kahoo, hoa khothatsa ha motho e mong a bontša hore oa u tsotella a bile a sa lebella letho ho tsoa ho uena.”
KE’NG SEO BIBELE E SE RUTANG?
“Kamoo le batlang hore batho ba le etse kateng, le ba etse ka tsela e tšoanang. Itloaetseng ho fana, ’me batho ba tla le fa.” (Luka 6:31, 38) Mona Jesu o buella ho hloka boithati le ho fana ka seatla se bulehileng. Ho fana ho joalo ho tiisa maqhama a setsoalle sa sebele. Haeba u ikitlaelletsa ho thusa metsoalle ea hao u sa lebella hore ba u fe se itseng, ba tla nolofalloa ho atamela haufi le uena.
2. Tseba ho Buisana le Batho
Setsoalle sa sebele se ke ke sa hōla ntle le hore le buisane khafetsa. Kahoo, buisanang ka lintho tseo le li ratang le le babeli. Mamela ha motsoalle oa hao a bua ’me u hlomphe maikutlo a hae. Neng le neng ha ho hlokahala u ’ne u mo babatse le ho mo khothatsa. Ka linako tse ling, motsoalle a ka hloka ho eletsoa kapa ho khalemeloa ’me hangata ho ka ’na ha e-ba thata ho etsa joalo. Leha ho le joalo, motsoalle ea tšepahalang o tla ba le sebete sa ho u bontša phoso e tebileng ’me ka masene a u eletse.
SEO BATHO BA SE BATLANG HO MOTSOALLE
Juan: “Motsoalle oa sebele o lokela ho khona ho bua maikutlo a hae ka bolokolohi ’me a se ke a koata haeba ke sa lumellane le eena.”
Eunice: “Metsoalle eo ke e ratang haholo ke e qetang nako le ’na ’me e ’mamela, haholo-holo ha ke e-na le mathata.”
Silvina: “Metsoalle ea sebele e tla u joetsa ’nete kamehla—esita leha e tseba hore e tla u utloisa bohloko—hobane e u batlela se molemo.”
KE’NG SEO BIBELE E SE RUTANG?
“Motho e mong le e mong a potlakele ho utloa, a liehe ho bua, a liehe ho halefa.” (Jakobo 1:19) Kamehla metsoalle ea sebele e thabela ho u mamela. Leha ho le joalo, ha e le uena feela ea buang, seo se bontša hore u nka maikutlo a hao e le oona a bohlokoa ho feta a ba bang. Kahoo mamela ka hloko ha motsoalle a batla ho u phetlela sefuba sa hae. U se ke ua utloa bohloko ha a u joetsa ’nete. Liproverbia 27:6 e re, “Maqeba a bakoang ke moratuoa aa tšepahala.”
3. U se ke Ua Lebella Mohlolo
Ha setsoalle sa lōna se ntse se hōla, ke hona u tla bona bofokoli ba motsoalle oa hao. Rōna le metsoalle ea rōna ha rea phethahala. Kahoo, ha rea lokela ho lebella kapa ho batla hore batho bao re batlang hore e be metsoalle ea rōna ba phethahale. Ho e-na le hoo, ke hantle hore re ananele makhabane a bona ’me re lebelle hore ba tla re hata litorong.
SEO BATHO BA SE BATLANG HO MOTSOALLE
Samuel: “Hangata re lebella lintho tse khōlō ho ba bang ho feta ho rōna. Haeba re hlokomela liphoso tsa rōna le hore re hloka ho tšoareloa, re tla ikemisetsa ho tšoarela batho ba bang.”
Daniel: “Amohela ntlha ea hore metsoalle ea hao e tla etsa liphoso. Re etsa hantle haeba re rarolla mathata kapele ha a hlaha ’me re leka ka matla ho a lebala.”
KE’NG SEO BIBELE E SE RUTANG?
“Kaofela re khoptjoa hangata. Haeba leha e le mang a sa khoptjoe lentsoeng, enoa ke monna ea phethahetseng, ea khonang ho laola le ’mele oohle oa hae.” (Jakobo 3:2) Ho ananela mantsoe ana a ’nete ho tla re thusa hore re utloele metsoalle ea rōna. Ka lehlakoreng le leng, seo se tla re thusa ho hlokomoloha liphoso tse sa reng letho le bofokoli bo ka ’nang ba re halefisa. Bibele e re: “Tsoelang pele le mamellana le ho tšoarelana ka bolokolohi haeba leha e le mang a e-na le sesosa sa pelaelo khahlanong le e mong. . . . Empa, ntle ho lintho tsena kaofela, le ikapese lerato, etsoe ke tlamo e phethahetseng ea bonngoe.”—Bakolose 3:13, 14.
4. Theha Setsoalle le Batho ba Eketsehileng
Ke ’nete hore re tlameha ho khetha metsoalle ea rōna ka hloko. Empa seo hase bolele hore re lokela ho khetha metsoalle e lilemong tse itseng feela kapa e hōlisitsoeng ka tsela e itseng feela. Ho thahasella batho ba lilemo tsohle, ba merabe eohle le ba linaha tsohle ho ka re matlafatsa haholo bophelong.
SEO BATHO BA SE BATLANG HO MOTSOALLE
Unai: “Ho etsa setsoalle le lithaka tsa rōna le bao re ratang lintho tse tšoanang le bona, ho tšoana le ho apara liphahlo tsa ’mala oo u o ratang kamehla. Ho sa tsotellehe hore na u rata ’mala oo haholo hakae, ha nako e ntse e ea u ka ’na ua qetella u se u sa u rate.”
Funke: “Ho eketsa metsoalle ea ka ho mphile monyetla oa hore ke hōle. Ke ithutile hore ke utloane le batho ba lilemo tsohle le ba limelo tsohle ’me seo se nthusitse hore ke phutholohe ke be ke tenyetsehe. Metsoalle ea ka e ananela seo haholo.”
KE’NG SEO BIBELE E SE RUTANG?
“Kahoo, e le puseletso—ke bua joalokaha ho buuoa le bana—le lōna, le atolohe.” (2 Bakorinthe 6:13) Bibele e re khothalletsa hore re atolohele ho batho ba mefuta eohle. Tsela ena e pharaletseng ea ho ba le metsoalle ea mefuta eohle e ka u ruisa molemo ka litsela tse fapaneng hammoho le ho u atametsa haufi le ba bang.


text:
BACHA BAA BOTSA
Nka Hlalosa Joang Seo ke se Lumelang ka ho Kopanela Liphate?
“U re’ng
Haeba u batla ho araba motho ea u botsang potso ena ka e, na u ka khona ho cho joalo ka kholiseho? Sehlooho sena se tla u thusa!
Moroetsana ke’ng?
Moroetsana ke motho ea e-s’o ka a kopanela liphate.
Empa ho hlakile hore e mengata mekhoa ea ho kopanela liphate. Batho ba bang ba re ha ba e-s’o kopanele liphate hobane ba e-s’o robale le ngoanana kapa moshemane
Ho kopanela liphate ho ka bolela ho etsa lintho tse kang ho nyanyana litho, ho li kenya ka morao kapa ho pholla litho tsa motho e mong.
Ntlha ea bohlokoa: Batho ba kileng ba kopanela liphate
Bibele e re’ng ka ho kopanela liphate?
Bibele e re ho kopanela liphate ho lokela ho etsoa ke monna le mosali ba nyalaneng. (Liproverbia 5:18) Kahoo, motho ea batlang ho khahlisa Molimo, ha aa lokela ho kopanela liphate ho fihlela a kene lenyalong.
Batho ba bang ba re seo Bibele e se buang se siiloe ke nako ’me ha se sa sebetsa lefatšeng la rōna le tsoetseng pele. Leha ho le joalo, hopola hore lefatše le tsoetseng pele leo re phelang ho lona le tletse ka tlhalo, ho ima e se ka morero le mafu a tšoaetsanoang ka ho kopanela liphate. Ho hlakile hore lefatše la rōna le tsoetseng pele ha le boemong ba ho fana ka keletso litabeng tsa boitšoaro!
Ha u nahana ka ntlha ena, melao ea boitšoaro ea Bibele ea utloahala. Ka mohlala: A re re motho e mong o u fa liranta tse 1 000. Na u ne u ka li lahla e le hore li thonakoe ke mang kapa mang ea fetang ka tsela?
U lokela ho etsa qeto e tšoanang le ka ho kopanela liphate. Sierra ea lilemo li 14 o re: “Ha ke batle ho kopanela liphate le motho eo nka ’nang ka se ke ka hopola le lebitso la hae lilemong tse tlang.” Tammy, ea lilemo li 17, o lumellana le seo, o re. “Ho kopanela liphate ke mpho e khethehileng haholo.”
Ntlha ea bohlokoa: Bibele e re batho ba seng lenyalong ba lokela ho itšoara hantle le ho qoba ho kopanela liphate.
Ke’ng seo u se lumelang?
Na ua lumela hore seo Bibele e se buang sea utloahala kapa u nahana hore e fana ka thibelo tse ngata?
Kapa u nahana hore ho lokile ha batho ba babeli ba reng baa ratana e le kannete ba kopanela liphate?
Ka mor’a hore ba nahane ka hloko, bacha ba bangata ba entse qeto ea hore ho molemo hore ba itšoare hantle le ho qoba ho kopanela liphate. Ha ba ikoahlaele qeto eo ba e entseng ebile ha ba ikutloe eka baa fetoa. Hlokomela hore na ba bang ba bona ba reng:
“Ke thabile hore ebe ha ke e-s’o kopanele liphate! Ha ho ntho e phoso ka ho qoba ho lemala kelellong, ’meleng le maikutlong ka lebaka la ho kopanela liphate pele ho lenyalo.”
—Emily.
“Kea thaba hore ebe ha ke e-s’o kopanele liphate le bashemane ba bang bao ke seng ke sa ratane le bona, ’me ke thabisoa le ke ho tseba hore ha kea tšoaroa ke lefu le tšoaetsanoang ka ho kopanela liphate.”
—Elaine.
“Nkile ka utloa banana ba bang ba re ba utloisoa bohloko ke taba ea hore ba kile ba kopanela liphate, ’me ba lakatsa eka ba ka be ba ile ba leta, ha ke batle ho etsa phoso e tšoanang le ea bona.”
—Vera.
“Nkile ka bona batho ba bangata ba imetsoeng kelellong ka lebaka la ho kopanela liphate pele ho lenyalo, kapa hobane ba ratana le batho ba bangata. Ho ea ka ’na, eo hase tsela e bohlale ea ho phela.”
—Deanne.
Ntlha ea bohlokoa: U lokela ho tseba seo u se lumelang pele u tobana le khatello kapa teko ea hore u kopanele liphate.
U ka hlalosetsa ba bang joang ka seo u se lumelang?
U lokela ho etsa’ng haeba motho ea itseng a u botsa ka seo u se lumelang ka ho kopanela liphate? Ho tla itšetleha ka maemo.
“Haeba morero oa motho ea mpotsang potso eo e ne e le ho tšehisa ka ’na, ke ne nke ke ka e lumella ntho eo. Ke ne ke tla re ho eena, ‘Hase taba ea hao eo, ebe kea tsamaea.”
—Corinne.
“Ka masoabi, batho ba bang ba thabela ho sotla bana ba bang sekolong. Haeba motho o ne a mpotsa ka morero oo, ke ne nka ’na ka khetha ho se mo arabe.”
—David.
Na u ne u tseba? Ka linako tse ling, Jesu o ne a sa arabe batho ba mo somang.
Empa u lokela ho etsa’ng haeba motho ea u botsang o bontša hore o hlile o batla ho tseba? Haeba u nahana hore motho eo o hlompha Bibele, u ka ’na ua mo bolella ka mangolo a kang la 1 Bakorinthe 6:18, le reng motho ea kopanelang liphate pele ho lenyalo o siteloa, kapa o utloisa ’mele oa hae bohloko.
Ebang u sebelisa Bibele li sa tloha feela kapa che, ke habohlokoa hore u kholisehe ka seo u se buang. Hopola hore u na le tokelo ea ho ba motlotlo ka khetho eo u e entseng ea ho lula u itšoere hantle.
“Ha u bua ka sebete, u bontša hore ha u belaelle seo u se lumelang le hore u etsa seo u se etsang hobane se nepahetse eseng hobane ho na le motho ea itseng u se etse.”
—Jill.
Ntlha ea bohlokoa: Haeba u kholisehile ka seo u se lumelang ka ho kopanela liphate, u tla khona ho se hlalosetsa batho ba bang. U ka ’na ua makatsoa ke tsela eo ba tla itšoara ka eona. Melinda ea lilemo li 21 o re: “Basebetsi-’moho le ’na ba ile ba mpabatsa ka hore ebe ha ke e-s’o kopanele liphate. Ha ba nke seo e le ntho e makatsang. Empa ba se nka e le pontšo ea hore ke itšoere hantle ebile kea tšepahala.”
Tlhahiso! Haeba u hloka sebete ha u bua ka seo u se lumelang ka ho kopanela liphate, kopitsa moralo o nang le sehlooho se reng “Kamoo U ka Hlalosang Seo U se Lumelang ka Ho kopanela liphate.” Hape, sheba buka ea Lipotso Bacha Baa Botsa—Likarabo tse Sebetsang.
Khaolo ea 24 ea Buka ea 1 e na le sehlooho se reng “Na ho Kopanela Liphate ho Tla Tiisa Kamano ea Rōna?”
Khaolo ea 5 ea Buka ea 2 e na le sehlooho se reng “Ke Hobane’ng ha ke Lokela ho Emela Lenyalo?”
“Ke rata tsela eo buka ea ‘Bacha Baa Botsa’ e behang litaba kateng. Ka mohlala, leqepheng la 187 la Buka ea 1, ho entsoe mohlala oa kamoo ho kopanela liphate pele ho lenyalo ho tšoanang le ho fana feela ka sefaha se theko e boima. U itheola seriti. Leqepheng la 177, ho bontšoa kamoo ho kopanela liphate pele ho lenyalo ho tšoanang le ho beha setšoantšo se setle se pentiloeng monyako, ebe batho ba se hata holimo. Empa ke rata haholo mohlala o leqepheng la 54 la Buka ea 2. Ho na le karolo e reng: ‘Ho kopanela liphate pele u kena lenyalong ho tšoana le ho bula mpho pele u e fuoa.’ Ho joalokaha eka u utsoa ntho ea motho e mong
—molekane oa hao.” —Victoria.


text:
Etsisa Tumelo ea Bona
Re ka rua molemo joang hona joale ha re ithuta ka banna le basali ba ileng ba bontša tumelo bao ho buuoang ka bona ka Bibeleng?
Lengolo le Tsoang ho Sehlopha se Busang
Sehlopha se Busang se khothalletsa batho bohle hore ba rue molemo ka botlalo ka hore ba ipalle buka ena kapa ba e bale le ba malapa a bona.
Selelekela
Bibele e na le lipale tse ngata tse buang ka banna le basali ba tšepahalang. Mohlala oa bona o ka re ruisa molemo joang?
ABELE
“Le Hoja a Shoele, o sa Ntse a Bua”
Re ka ithuta’ng ka Abele le tumelo ea hae le hoja Bibele e sa bue hakaalo ka eena?
NOE
“O ne a Tsamaea le Molimo oa ’Nete”
Noe le mosali oa hae ba ile ba tobana le mathata afe ha ba ne ba hōlisa bana ba bona? Ba ile ba bontša tumelo joang ha ba ne ba haha areka?
ABRAHAM
‘’Ntate oa Bohle ba Nang le Tumelo’
Abrahama o ile a bontša tumelo joang? U ka rata ho etsisa tumelo ea Abrahama ka litsela life?
RUTHE
“Ke Tla ea Moo U Eang Teng”
Ke hobane’ng ha Ruthe a ne a ikemiselitse ho siea ba lelapa labo le naha ea habo? Ke litšobotsi life tseo a ileng a li bonahatsa tse ileng tsa mo etsa motho oa bohlokoa ho Jehova?
RUTHE
“Mosali ea Khabane ka ho Fetisisa”
Ke hobane’ng ha lenyalo la Ruthe le Boaze e ne e le la bohlokoa? Re ka ithuta’ng ho Ruthe le Naomi mabapi le lelapa?
ANNA
O Ile a Tšollela Pelo ea Hae ho Molimo ha a Rapela
Tumelo ea Anna e ile ea mo thusa hore a mamelle bothata bo neng bo bonahala e ka ha bo na tharollo.
SAMUELE
O Ile “a Tsoela Pele ho Hōlela ho Jehova”
Ke’ng e neng e sa tloaeleha ka tsela eo Samuele a hōtseng ka eona? Ke’ng e ileng ea mo thusa hore a be le tumelo e matla ha a ne a le tabernakeleng?
SAMUELE
O Ile a Mamella le Hoja Maemo a ne a Nyahamisa
Kaofela ha rōna re re tobana le mathata le lintho tse re nyahamisang tse lekang tumelo ea rōna. Re ka ithuta’ng tseleng eo Samuele a ileng a mamella ka eona?
ABIGAILE
O Ile a Sebetsa Taba ka Masene
Re ka ithuta eng maemong a boima a lenyalo la Abigaile?
ELIA
O Ile a Emela Borapeli ba ’Nete
Re ka etsisa Elia joang ha re sebetsana le batho ba hanyetsang seo Bibele e se rutang?
ELIJAH
O Ile a Shebella ’me a Leta
Moprofeta Elia o ile a tšoarella thapelong joang ha a ntse a letetse hore Jehova a phethahatse tšepiso ea hae?
ELIA
O Ile a Tšelisoa ke Molimo oa Hae
Ke liketsahalo life tse ileng tsa etsa hore Elia a nyahame haholo, hoo a ileng a lakatsa ho shoa?
JONASE
O Ile a Ithuta Liphosong Tsa Hae
Na u ka utloela Jonase bohloko ha a ile a tšaba ho amohela kabelo? Pale ea hae e re ruta thuto ea bohlokoa ka mamello ea Jehova le mohau oa hae.
JONASE
O Ile a Ithuta Bohlokoa ba ho Bontša Mohau
Ke joang tlaleho ea Jonase e re thusang hore re itlhahlobe ka botšepehi?
ESTHERE
O Ile a Emela Batho ba Molimo
Ho bontša lerato la boitelo joaloka Esthere ho hloka hore motho a be le tumelo le sebete.
ESTHERE
O ne a le Bohlale, a le Sebete a Bile a Itetse
Esthere o ile a etsa lintho ka ho hloka boithati bakeng sa Jehova le sechaba sa hae?
MARIA
“Bona! Lekhabunyane la Jehova!”
Tsela eo Maria a ileng a arabela ka eona ho lengeloi Gabriele e senola eng ka tumelo ea hae? Ke litšobotsi life tse ling tsa bohlokoa tseo a ileng a li bontša?
MARIA
O Ile a “Nahanisisa ka Pelong ea Hae”
Lintho tse ileng tsa etsahalla Maria Bethlehema li ile tsa etsa hore a tšepe litšepiso tsa Jehova le ho feta.
JOSEFA
O Ile a Sireletsa Lelapa la Hae, a le Hlokomela a ba a Tiisetsa
Josefa o ile a sireletsa lelapa la hae ka litsela life? Ke hobane’ng ha a ile a isa Maria le Jesu Egepeta?
MARETHA
“Ke Lumetse”
Maretha o ile a bontša tumelo joang esita le nakong eo a neng a utloile bohloko?
PETROSE
O Loanne ka Thata Hore a Hlōle Tšabo le Lipelaelo
Pelaelo e ka ba chefo e timetsang. Empa Petrose o ile a hlōla tšabo le lipelaelo mabapi le ho latela Jesu.
PETROSE
O ne a Tšepahala ho sa Tsotellehe Liteko
Tumelo ea Petrose le botšepehi ba hae li ile tsa mo thusa joang hore a amohele khalemelo ea Jesu?
PETROSE
O Ithutile ho Tšoarela ho Mong’a Hae
Jesu o ile a ruta Petrose eng mabapi le tšoarelo? Jesu o ile a bontša hore o tšoaretse Petrose?
Tatellano ea Liketsahalo
Tatellano ea liketsahalo le limmapa li tla u thusa hore u tsebe hore na batho bana ba tšepahalang bao ho buuoang ka bona ka Bibeleng ba phetse hokae le hore na neng.


text:
Na Bibele e ea Ikhanyetsa?
Karabo ea Bibele
Che, Bibele eohle e ea lumellana. Le hoja ho ka ’na ha bonahala eka likarolo tse ling tsa Bibele lia hanyetsana, ho sebelisa melao-motheo e latelang ho ka u thusa hore u li utloisise hantle:
Nahana ka moelelo oa taba. Mongoli leha e le ofe a ka utloahala eka o oa ikhanyetsa haeba batho ba sotha moelelo oa taba eo a e ngotseng.
Hlokomela tsela eo mongoli a nahanang ka eona. Batho ba boneng ha ketsahalo e itseng e etsahala, ba ka ’na ba e hlalosa ka tsela e nepahetseng empa ba se ke ba sebelisa mantsoe a tšoanang hantle kapa ba akaretsa lintlha ka tsela e tšoanang.
Nahana ka litlaleho tse nepahetseng tsa histori le litloaelo.
Tseba phapang pakeng tsa mantsoe a sebelisoang ka tsela ea sebele le ea tšoantšetso.
Hlokomela hore ho ka ’na ha thoe motho o entse ketso e itseng—esita le haeba a sa e etsa ka boeena. *
Sebelisa phetolelo e nepahetseng ea Bibele.
U se ke ua leka ho amahanya seo Bibele e se buang le litumelo kapa lithuto tse fosahetseng tsa bolumeli.
Mehlala e latelang, e bontša kamoo melao-motheo ena e ka hlalosang ho se lumellane ho bonahalang eka ho teng ka Bibeleng.
Molao-motheo oa pele: Moelelo oa taba
Haeba Molimo o ile a phomola ka letsatsi la bosupa, ke ka tsela efe a ntseng a sebetsa? Moelelo oa tlaleho ea pōpo e ho Genese o bontša hore polelo e reng Molimo o ile “a phomola ka letsatsi la bosupa mosebetsing oohle oa hae oo a o entseng,” e bua ka ho khetheha ka mosebetsi oa ho bōpa lefatše. (Genese 2:
Molao-motheo oa bobeli le oa boraro: Maikutlo le histori
Jesu o ile a phekola monna ea foufetseng a le hokae? Buka ea Luka e re Jesu o ile a phekola monna ea foufetseng “ha a [Jesu] atamela Jeriko,” ha tlaleho e tšoanang le eona e ho Matheu e re Jesu o entse seo ha ‘a tsoa Jeriko.’ (Luka 18:35-43; Matheu 20:29-34) Litlaleho tsena tse peli li ngotsoe ka tsela e fanang ka maikutlo a sa tšoaneng, ha e le hantle li fana ka boitsebiso bo sa tšoaneng. Tabeng ea hore na banna bao ba ne ba le bakae, Matheu o bolela ka ho khetheha hore ba ne ba le babeli, ha Luka eena a bua haholo ka monna eo Jesu a neng a bua le eena. Mabapi le sebaka, baepolli ba lintho tsa khale ba fumane hore mehleng ea Jesu, Jeriko e ne e le likarolo li peli, motse oa khale oa Bajuda o ne o ka ba bohōle ba k’hilomithara le halofo ho tloha motseng o mocha oa Baroma. E ka ’na eaba Jesu o ne a le pakeng tsa metse eo e ’meli ha a etsa mohlolo oo.
Molao-motheo oa bone: Lipolelo tse sebelisitsoeng ka tsela ea tšoantšetso le ea sebele
Na lefatše le tla felisoa? Ho Moeklesia 1:4, Bibele e re, “lefatše le eme esita le ho isa nakong e sa lekanyetsoang,” e leng mantsoe ao ba bang ba utloang eka a hanyetsana le mantsoe a reng “metheo ea lintho e tla felisoa ka ho cha, le lefatše le tla cha.” (2 Petrose 3:
Molao-motheo oa bohlano: Motho eo ho buuoang ka eena
Kapernauma, ke mang ea ileng a isa kōpo ea molaoli oa lebotho ho Jesu? Matheu 8:5, 6 e re molaoli oa lebotho o ile a ikisa ho Jesu, ha Luka 7:3 e re o ile a romela banna ba baholo ba Bajuda hore ba ise kōpo ea hae. Tlaleho ena ea Bibele e ka ’nang ea bonahala eka ha e lumellane, e ka ’na ea etsa hore motho a nahane hore molaoli oa lebotho ke eena ea ileng a il’o kōpa Jesu, empa o ile a roma banna ba baholo hore e be baemeli ba hae.
Molao-motheo oa botšelela: Phetolelo e nepahetseng
Na kaofela ha rōna re baetsalibe? Bibele e ruta hore kaofela ha rōna re futsitse sebe ho tsoa ho motho oa pele, e leng Adama. (Baroma 5:12) Ho bonahala eka liphetolelo tse ling li hanyetsana le taba ena ha li re motho ea lokileng “ha a etse sebe.” (1 Johanne 3:6, Bibele ea Sesotho) Leha ho le joalo, leetsi la lentsoe la Segerike e leng “sebe” le ho bojoale ho 1 Johanne 3:6 ’me ka puo eo le bontša hore ketso eo e tsoela pele ho etsahala. Ho na le phapang pakeng tsa sebe seo re se futsitseng, e leng sebe seo re ke keng ra se qoba le sebe seo re se etsang ka boomo sa ho tloaela ho se mamele melao ea Molimo. Kahoo, liphetolelo tse ling li lokisa taba eo e etsang hore ho bonahale eka Bibele e ea ikhanyetsa ka hore li sebelise ka nepo lipolelo tse kang, “ha aa tloaela ho etsa sebe.”
Molao-motheo oa bosupa: Thuto ea Bibele eseng ea bolumeli
Na Jesu o monyenyane ho Molimo kapa baa lekana? Jesu o ile a re: “’Na le Ntate re bang,” e leng mantsoe a bonahalang eka a hanyetsana le ana a reng “Ntate o moholo ho ’na.” (Johanne 10:30; 14:28) E le hore re utloisise litemana tseo hantle, re lokela ho hlahloba seo Bibele e se buang ka Jehova le Jesu ho e-na le ho leka ho lumellanya litemana tseo le thuto ea Boraro-bo-bong, e sa thehoang Bibeleng. Bibele e bontša hore Jehova hase feela Ntate oa Jesu empa e boetse ke Molimo oa hae, eo Jesu a mo rapelang. (Matheu 4:10; Mareka 15:34; Johanne 17:3; 20:17; 2 Bakorinthe 1:3) Jesu ha a lekane le Molimo.
Ha Jesu a ne a re “’Na le Ntate re bang” o ne a bontša hore eena le Ntate oa hae Jehova Molimo, ba bang hobane ba na le morero o le mong. Hamorao Jesu o ile a re: “Ntate o bonngoeng le ’na ’me le ’na ke bonngoeng le Ntate.” (Johanne 10:38) Jesu o ne a boetse a le bonngoeng le barutuoa ba hae hobane o ile a rapela Molimo mabapi le bona a re: “Ke ba file khanya eo u mphileng eona, e le hore ba ka ba bang feela joalokaha re le bang. ’Na ke be bonngoeng le bona le uena u be bonngoeng le ’na.”
^ ser. 8 Ka mohlala, ha Encyclopædia Britannica e bua ka Taj Mahal, e re “e ile ea hahoa ke moemphera oa Mughal, e leng Shah Jahān.” Leha ho le joalo, ha se eena ea ileng a haha mohaho oo, hobane sehlooho seo se phaella ka hore “ho ile ha hiroa basebetsi ba fetang 20 000” hore ba o hahe.


text:
Nka Etsa’ng Haeba Batsoali ba ka ba Hlalana?
Seo u lokelang se etsang
Bolela lintho tse u tšoenyang. Bolella batsoali ba hao kamoo u utloileng bohloko kateng kapa u ferekaneng kateng. Ba ka ’na ba khona ho u hlalosetsa se etsahalang ’me kahoo ba kokobetsa ho tšoenyeha ha hao.
Haeba batsoali ba hao ba sa khone ho u tšehetsa, u ka ’na ua buisana le motsoalle ea hōlileng tsebong.—Liproverbia 17:17.
Ka holim’a tsohle, u ka bua le Ntate oa hao oa leholimo ea tla u mamela, kaha ke “Ea Utloang thapelo”.” (Pesaleme ea 65:2) Tšollela pelo ea hao ho eena ‘
hobane oa u tsotella.’—1 Petrose 5:7.
Seo u sa lokelang ho se etsa
U se ke ua ba jara ka pelo. Daniel eo batsoali ba hae ba arohane ha a le lilemo li supileng, o re: “
Batsoali ba ka e ne e le baithati. Ha baa ka ba nahana ka rōna le hore na seo ba se etsang se tla re ama joang.”
Daniel o ne a ka hlaheloa ke kotsi efe haeba a ne a ka lula a halefile a bile a khopehile?—Keletso: Bala Liproverbia 29:22.
Ke hobane’ng ha ho ne ho ka ba molemo hore Daniel a leke ho tšoarela batsoali ba hae ha ba mo utloisitse bohloko?—Keletso: Bala Baefese 4:31, 32.
Qoba ho etsa lintho tse tla u ntša kotsi. Denny o re: “
Ke ne ke hlorile ke bile ke sithabetse ha batsoali ba ka ba qeta ho hlalana. Lintho li ile tsa qala ho ntsamaela hampe sekolong ’me ka selemo se seng ka feila. Ka mor’a moo . . . ke ile ka tlala papali ’me ke ne ke lula ke loana sekolong.”
U nahana hore e ka ’na eaba ke hobane’ng ha Denny a ile a qala ho rata ntoa?
Molao-motheo o ho Bagalata 6:7 o thusa batho ba kang Denny joang hore ba qobe ho etsa lintho tse tla ba ntša kotsi?
Bohloko ba maikutlo bo nka nako ho fola. Empa ha u boetse u e-ba le botsitso ka tsela e itseng, u tla qala ho utloa bophelo ba hao bo khutlela setloaeling.


text:
Pale ea 46: Marako a Jeriko
KE ENG se heletsang marako aa a Jeriko? Ekare a otliloe ke bomo e khōlō. Empa mehleng eo batho ba ne ba se na libomo; esita le lithunya ba ne ba se na tsona. Ke mohlolo o mong oo Jehova a o entseng! A re ithute hore na o etsahetse joang.
Mamela hore na Jehova o re’ng ho Joshua: ‘Uena le banna ba hao ba loanang le lokela ho pota motse. Le o pote hang ka letsatsi ka matsatsi a tšeletseng. Le jare areka ea selekane. Baprista ba supileng ba e etelle pele ’me ba letse manaka a bona.
‘Ka letsatsi la bosupa le lokela ho pota motse ka makhetlo a supileng. Joale le letse manaka haholo, ’me e mong le e mong a hoeletse a etse mohoo o moholo oa ntoa. ’Me marako a tla heleha!’
Joshua le sechaba ba etsa seo Jehova a se bolelang. Ha ba ntse ba tsamaea, e mong le e mong o khutsitse. Ha ho ea buang letho. Ho utloahala molumo oa manaka le oa maoto a ba tsamaeang feela. E tlameha ebe lira tsa batho ba Molimo tse Jeriko li ile tsa tšoha. Na u bona mohala ola o mofubelu o leketlileng fensetereng? Ke fensetere ea mang eo? E, Rahaba o entse kamoo lihloela tse peli li mo laetseng kateng. Bohle ba lelapa labo ba na le eena ka hare ba shebeletse.
Qetellong, ka letsatsi la bosupa, ka mor’a ho pota motse ka makhetlo a supileng, ho lla manaka, banna ba loanang baa hoeletsa ’me marako aa heleha. Joale Joshua o re: ‘Bolaeang bohle ba motseng le be le o chese. Chesang ntho e ’ngoe le e ’ngoe. Le boloke silevera, khauta, koporo le tšepe feela, ’me le li ise letlotlong la tente ea Jehova.’
Joshua o re ho lihloela tse peli: ‘E-eang ka tlung ea Rahaba, le mo ntše le bohle ba lelapa labo.’ Rahaba le ba lelapa labo baa pholosoa, feela joalokaha lihloela li ne li mo tšepisitse.
Lipotso
- Jehova o re baprista le banna ba loanang ba etse’ng ka matsatsi a tšeletseng?
- Banna bao ba lokela ho etsa’ng ka letsatsi la bosupa?
- Joalokaha u bona setšoantšong moo, ho etsahala’ng ka marako a Jeriko?
- Ke hobane’ng ha ho e-na le mohala o mofubelu o leketlileng fensetereng?
- Joshua o re banna ba loanang ba etse’ng ka batho le motse, empa ba etse’ng ka silevera, khauta, koporo le tšepe?
- Lihloela tse peli li bolelloa hore li etse’ng?
Lipotso tse ling
- Bala Joshua 6:1-25.
Ho pota ha Baiseraele Jeriko ka letsatsi la bosupa ho tšoana joang le mosebetsi oa ho bolela o etsoang ke Lipaki Tsa Jehova matsatsing aa a ho qetela? (Josh. 6:15, 16; Esa. 60:22; Mat. 24:14; 1 Bakor. 9:16)
Boprofeta bo tlalehiloeng ho Joshua 6:26 bo ile ba phethahala joang lilemo tse 500 hamorao, hona see se re ruta eng ka seo Jehova a se buileng? (1 Mar. 16:34; Esa. 55:11)


text:
Ke Hobane’ng ha le Etela Batho ba Seng ba Ntse ba E-na le Bolumeli?
Re fumana hore batho ba bangata ba seng ba ntse ba e-na le bolumeli ba thabela ho bua ka litaba tsa Bibele. Ke ’nete hore re hlompha tokelo ea motho ea ho a lumela thuto e fapaneng le eo re e lumelang, ’me ha re qobelle batho hore ba amohele molaetsa oa rōna.
Ha re bua ka bolumeli, re leka ho latela keletso ea Bibele ea hore re etse joalo ka “maikutlo a bonolo” ’me re bontše motho e mong “tlhompho e tebileng.” (1 Petrose 3:15) Re lebeletse hore batho ba bang ba hane molaetsa oa rōna. (Matheu 10:14) Empa re ke ke ra tseba hore na batho ba tla arabela joang pele re bua le bona. Re boetse rea tseba hore maemo a batho a fetoha.
Ka mohlala, motho a ka ’na sitoa ho bua le rōna ka letsatsi le leng hobane a phathahane, empa ke le leng a thabela ho bua le rōna. Hape batho ba ka ’na ba tobana le mathata kapa maemo a itseng, ’me seo sa etsa hore ba thahaselle molaetsa oa Bibele. Kahoo re leka ho buisana le batho ka makhetlo a ’maloa.


text:
Na Jesu e ne e le Motho Feela ea Molemo?
Karabo ea Bibele
Jesu e ne e se motho feela ea molemo. O ipakile e le monna ea nang le tšusumetso haholo historing ea batho. Hlokomela seo bo-rahistori ba hlaheletseng le bangoli ba se buileng ka eena:
“Ha ho pelaelo hore Jesu oa Nazaretha . . . ke motho ea hlaheletseng ka ho fetisisa historing.”—Rahistori oa Lenyesemane, H.G. Wells.
“Historing eohle, ha ho motho eo bophelo ba hae bo kileng ba susumetsa batho ba bangata hakana joaloka [ba Jesu], esita le hona joale bo ntse bo susumetsa ba bangata.”—Kenneth Scott Latourette, Rahistori le mongoli oa Moamerika.
Bibele ea hlalosa hore na ke hobane’ng ha Jesu a ne a khona ho susumetsa batho hakana ho feta monna leha e le ofe ea lokileng ea kileng a phela.
Ha Jesu a ne a botsa balateli ba hae ba haufi hore na ba nahana hore ke mang, ka nepo e mong oa bona o ile a re: “U Kreste, Mora oa Molimo ea phelang.”—Matheu 16:16.


text:
BACHA BAA BOTSA
Na Motho eo o Ntoketse?
Na ho na le motho eo u nahanang hore e ka ba molekane ea u loketseng? Haeba ho joalo, u ka tseba joang hore motho eo o u loketse?
Ke habohlokoa hore u se ke ua sheba litšobotsi tsa ka ntle feela. Ho feta moo, e ka ’na eaba ngoanana e motle ka ho fetisisa ha a tšepahale kapa moshanyana ea ratoang haholo o itšoere hampe. U hloka motho eo u tla phutholoha ha u e-na le eena
U se ke Ua Sheba Litšobotsi Tsa ka Ntle Feela
Sheba motho eo u batlang ho ratana le eena ka kelello e hlaphohileng. Leha ho le joalo, e-ba hlokolosi! U ka ’na ua sekamela ho bona feela seo u batlang ho se bona. Kahoo, iphe nako. Leka ho lemoha seo a hlileng a leng sona.
Bacha ba bangata ba ratanang, ba ichebela litšobotsi tsa ka ntle feela. Ba potlakela ho bolela lintho tseo ba tšoanang ka tsona tse kang: “Re rata ’mino o tšoanang.” “Re rata ho etsa lintho tse tšoanang.” “Re lumellana linthong tsohle!” Leha ho le joalo, ha u ua lokela ho sheba litšobotsi tsa ka ntle feela. U lokela ho lemoha “motho ea ka sephiring oa pelo.” (1 Petrose 3:4; Baefese 3:16) Ho e-na le ho sheba hore na le lumellana hakae, u ka ’na ua ithuta ho hongata ka ho ela hloko se etsahalang ha le sa lumellane.
Ka mohlala, nahana ka lintlha tse latelang:
Motho eo o etsa’ng ha le sa lumellane tabeng e itseng
—na o tsitlella hore lintho li etsoe ka tsela ea hae, mohlomong ka ho “tlakoloha ka bohale” kapa ka ho bua “puo e nyefolang”? (Bagalata 5:19, 20; Bakolose 3:8) Kapa na o bontša hore o oa nahanela —e leng ho ikemisetsa ho tenyetseha, e le hore a boloke khotso haeba e le taba feela ea hore na e mong o rata eng? —Jakobo 3:17.
Na motho eo o rata ho laola ba bang ka mano, ho ba hula ka nko kapa o oa boulela? Na o batla ho tseba ntho e ’ngoe le e ’ngoe eo u e etsang? Nicole o re: “Ke ee ke utloe batho ba bang ba ratanang ba loanela hore e mong eena hase kamehla a ‘itlalehang’ hore na o hokae. Ke nahana hore seo se bontša hore bothata bo teng.”
—1 Bakorinthe 13:4.
Batho ba bang ba mo talima joang? Ho ka ’na ha e-ba molemo hore u buisane le bao e leng khale ba mo tseba, ba kang batho ba hōlileng tsebong ka phuthehong. Ka tsela eo, u tla tseba haeba “a buuoa hantle.”
—Liketso 16:1, 2.


text:
Polasi e Fepang Batho ba Limilione
Lilemong tse 40 tse fetileng, ka la 2 February, 1973 ho ile ha kenngoa mechine e mecha e hatisang Wallkill, New York, U.S.A., e le hore ho hlahisoe limakasine tsa Molula-Qhooa le Tsoha!
Lilemo tse leshome pele ho moo, Lipaki Tsa Jehova li ile tsa reka polasi moo e le hore ho ka hlahisoa lijo bakeng sa batho ba sebetsang ntlo-khōlō ea tsona e Brooklyn, New York. Empa sebaka seo se ne se tla boela se sebelisetsoe ho hlahisa lijo tsa mofuta o mong, e leng lijo tsa moea.
Philip Wilcox, eo ka nako eo e neng e le molebeli oa lefapha la khatiso, o hopola letsatsi la ha ba ne ba qala ho sebelisa mechine ea khatiso, Wallkill, o re: “Ho ne ho re nkile khoeli hore re kopanye mechine ea khatiso e sebetsang ka tsela e rarahaneng. E ne e se e lokile, ’me re ile ra e hlahloba hore na e sebetsa joang. Ho e-s’o ee kae, re ne re se re hatisitse limakasine tse likete tse ’maloa. Re ile ra li isa mohahong oa rōna oa khatiso o Brooklyn, e leng moo li ileng tsa romeloa liphuthehong. Re ne re batla ho qoba ho senya ka hohle kamoo ho ka khonehang.”
Lipaki Tsa Jehova li ile tsa haha mohaho oo o mocha oa khatiso e le hore li khone ho phetha mosebetsi o moholo oa ho hatisa, oo ka nako eo o neng o etsetsoa Brooklyn. Mathoasong a bo-1970, ho ne ho hlokahala lingoliloeng tsa Bibele tse ngata, ’me lefapha le ne le sa khone ho hlahisa tse lekaneng, kahoo ho ne ho sebetsoa le bosiu lefapheng la khatiso le Brooklyn, e le hore ho ka phethoa mosebetsi oo.
Ha ho se ho qetiloe ho hahoa mohaho oa pele oa khatiso Wallkill, ho ile ha kenngoa mechine e mene ea khatiso le thepa ea lefapha la thomello ’me ho ne ho boetse ho e-na le Holo ea ’Muso. Leha ho le joalo, pele o ka sebelisoa ka ho feletseng, ho ile ha hahoa mohaho oa bobeli o moholo o kopaneng le oona. Tlhoko ea lingoliloeng tse thehiloeng Bibeleng e ne e le khōlō hoo ho ileng ha kenngoa mechine e meng e hatisang e tšeletseng ka mohahong oa bobeli, le pele o fela.
Ka lilemo tse ngata, theknoloji ea mechine e ’nile ea tsoela pele ’me tlhoko ea lingoliloeng tsa rōna tse thehiloeng Bibeleng le eona ea eketseha. E le hore re khone ho finyella tlhoko eo, re ile ra lokela ho batla mechine e meng le ho atolosa mohaho oa khatiso o Wallkill ka makhetlo a ’maloa. Ka bo-1980, re ile ra kenya mechine e mecha ea khatiso e hatisang ka potlako ’me ra ntša ea khale e hatisang litlhaku feela.
Ka 2004, lefapha la khatiso le Brooklyn le ile la koaloa, ’me ka lekhetlo la pele libuka tsa qala ho hatisoa Wallkill. Ka 2010, mosebetsi oa ho hatisa limakasine o ile oa fallisetsoa ka leboea, ’me khetlong lena oa isoa ofising ea lekala ea Lipaki Tsa Jehova e Canada. Mochine oa moo o mocha o ka hatisa limakasine tse 200 000, ka hora.
Kajeno mohaho oa khatiso o Wallkill o na le mechine ea othomathike ea boleng bo phahameng haholo, e sebelisoang ke banna le basali ba 281 ba baithaopi. Selemong se fetileng ho ile ha hlahisoa libuka le Libibele tse fetang limilione tse 17. Ho phaella litsing tsa khatiso tse Wallkill le Canada, Amerika Leboea, Lipaki Tsa Jehova li na le litsi tse ling tsa khatiso Afrika, Asia, Australia, Europe le Amerika Boroa


text:
Na le Bakreste?
E. Re Bakreste ka mabaka a latelang:
Re leka ho latela haufi-ufi lithuto tsa Jesu Kreste le ho etsisa boitšoaro ba hae.—1 Petrose 2:21.
Re lumela hore Jesu o phetha karolo ea bohlokoa e le hore re bolokehe le hore “ha ho lebitso le leng tlas’a leholimo leo ho fanoeng ka lona har’a batho leo ka sebele re tla pholoha ka lona.”—Liketso 4:12.
Ha batho e-ba Lipaki Tsa Jehova, ba kolobetsoa ka lebitso la Jesu.—Matheu 28:18, 19.
Re etsa lithapelo tsa rōna ka lebitso la Jesu.—Johanne 15:16.
Re lumela hore Jesu ke Hlooho, kapa ea fuoeng matla a ho laola monna e mong le e mong.—1 Bakorinthe 11:3.
Empa re fapana ka litsela tse ngata le malumeli a mang ao ho thoeng ke a Bokreste. Ka mohlala, re lumela hore Bibele e ruta hore Jesu ke Mora oa Molimo, eseng hore ke karolo ea Boraro-bo-bong. (Mareka 12:29) Ha re lumele hore motho o na le moea o sa shoeng, hore ho na le lebaka leha e le lefe la Mangolo la ho bolela hore Molimo o hlokofatsa batho ka ho sa feleng liheleng, kapa hore ba etellang pele litšebeletsong tsa bolumeli ba lokela ho fuoa litlotla tse etsang hore ba phahamele batho ba bang.—Moeklesia 9:5; Ezekiele 18:4; Matheu 23:8-10.


text:
Mosebetsi oa Rōna oa Boboleli
Ho Bolela Haufi le Nōka ea Xingu
Sehlopha sa Lipaki se ile sa tsamaea ka seketsoana sa bolelele ba limithara tse 15 e le hore se bolele ka ’Muso oa Molimo ho ba lulang metsaneng e haufi le nōka.
Lilemo Tse 70 Tsa Sekolo sa Gileade
Ka la 1 February, 1943, tlelase ea pele ea sekolo se khethehileng haholo e ile ea qala ka leboea ho New York. Se koetlisitse baboleli ba likete hore ba rute batho ba bang ka Molimo.
Ke Hobane’ng ha li Ithuta Sebengali?
Ke hobane’ng ha morao tjee, Lipaki Tsa Jehova tse 23 tsa motseng oa Queens, New York, U.S.A., li ile tsa ithuta ho bua le ho bala Sebengali?
Ho Etsahala Ntho e Ncha Manhattan, New York
Ithute haholoanyane ka mokhoa o khethehileng oa ho thusa batho hore ba tloaelane le molaetsa oa Bibele.


text:
Bibele e Re’ng ka Pornography? Na ho Fosahetse ho Bua ka Thobalano Inthaneteng?
Karabo ea Bibele
Bibele ha e bue ka ho toba ka pornography, kapa ho buisana ka thobalano Inthaneteng le ka litsela tse ling. Empa e bolela ka ho hlaka hore na Molimo o ikutloa joang ka lintho tse khothalletsang batho ba sa nyalanang ho kopanela liphate kapa tse fanang ka maikutlo a fosahetseng ka hona. Nahana ka litemana tsena tsa Bibele:
“Ka hona, le bolaee litho tsa ’mele ea lōna tse lefatšeng mabapi le bohlola, ho se hloeke, takatso ea botona kapa ea botšehali.” (Bakolose 3:5) Ho e-na le ho bolaea litakatso tse fosahetseng, pornography e ea li tsosa. E etsa hore motho e be ea sa hloekang kapa ea litšila mahlong a Molimo.
“E mong le e mong ea ntseng a tsoela pele ho sheba mosali e le hore a be le takatso e matla bakeng sa hae o se a febile le eena ka pelong ea hae.” (Matheu 5:28) Litšoantšo tse litšila tsa ho kopanela liphate li tsosa maikutlo a fosahetseng a lebisang boitšoarong bo bobe.
“Bohlola le ho se hloeke ha mofuta o mong le o mong kapa meharo le ho boleloa li se ke tsa boleloa har’a lōna.” (Baefese 5:3) Ha rea lokela ho bua ka boitšoaro bo bobe ba ho kopanela liphate, re se re sa re letho ka ho bo shebella kapa ho bala ka bona.
“Mesebetsi ea nama ea bonahala, ’me ke bohlola, ho se hloeke, . . . le lintho tse joalo ka tsena. Ha e le ka lintho tsena ke le lemosa esale pele, ka tsela e tšoanang le eo ke ileng ka fela ka le lemosa ka eona esale pele, hore ba tloaetseng ho etsa lintho tse joalo ba ke ke ba rua ’muso oa Molimo.” (Bagalata 5:
19- 21) Molimo o nka batho ba shebellang pornography le ba romellanang melaetsa e buang ka thobalano ka Inthanete kapa ka selefouno, ba sa hloeka ’me ba silafetse boitšoarong. Haeba re itloaetsa ho etsa lintho tseo, Molimo a ke ke a re amohela.


text:
Lithuto Tsa Bibele
Bibele e fana ka keletso e molemo ka ho fetisisa tabeng ea ho sebetsana le maemo a thata haholo bophelong. E pakiloe ka lilemo tse makholo hore ke ea bohlokoa. Karolong ena, u tla hlokomela kamoo keletso ea Bibele e sebetsang kateng.—2 Timothea 3:16, 17.
Lihlooho Tse Fumanehang
Na Likoluoa Tsa Tlhaho ke Kotlo e Tsoang ho Molimo?
Nahana ka lintlha tse tharo tse khethollang liketso tsa Molimo tse tlalehiloeng ka Bibeleng.
Se ka Thusang Malapa
BANYALANI
Kamoo U ka Mamelang ka Hloko
Ho mamela ka hloko hase ho mamela feela tjee, empa ke pontšo ea lerato. Ithute kamoo u ka mamelang ka hloko.
BACHA
U ka Etsa Melaetsa ea Selefouno ka Bohlale Joang?
Na ke phoso ho khaotsa moqoqo e le hore feela u bale molaetsa oa selefouno? Kapa na ke phoso ho iphapanyetsa molaetsa oa selefouno e le hore feela u tsoele pele ka moqoqo?
BANA
Moshe o Ile a Fumanoa ha e le Lesea
Ke bo-mang ba setšoantšong see? Bala pale ena ea Bibele ho Exoda khaolo ea 2 e le hore u fumane karabo.


text:
Tatellano ea Liketsahalo Tsa Bibele e Bontša’ng Mabapi le Selemo sa 1914?
Karabo e thehiloeng Bibeleng
Tatellano ea liketsahalo tsa Bibele e bontša hore ’Muso oa Molimo o thehiloe leholimong ka 1914. Sena se bontšoa ke boprofeta bo khaolong ea 4 ea Daniele ka Bibeleng.
Kakaretso ea boprofeta. Molimo o ile a etsa hore Morena Nebukadnezare oa Babylona a be le toro ea boprofeta e mabapi le sefate se seholo se ileng sa rengoa. Kutu ea sona e ile ea thijoa hore e se ke ea hōla ka nako ea “linako tse supileng,” eaba ka mor’a moo sefate seo se hōla hape.
Ho phethahala ha pele ha boprofeta bona. Sefate se seholo se emela Morena Nebukadnezare ka boeena. (Daniele 4:
Bopaki ba hore boprofeta bona bo phethahala ka tsela e pharaletseng. Morero o ka sehloohong oa boprofeta bona e ne e le hore “batho ba phelang ba tsebe hore Ea Phahameng ka ho Fetisisa ke ’Musi ’musong oa moloko oa batho le hore o fana ka oona ho eo a batlang ho mo fa oona, ’me holim’a oona o emisa esita le ea tlaase ka ho fetisisa oa moloko oa batho.” (Daniele 4:
Nakong e fetileng, Molimo o ile a hloma ’muso o emelang bobusi ba hae lefatšeng: e leng sechaba sa mehleng ea khale sa Iseraele. Molimo o ile a lumella ’muso oo hore ‘o senngoe’ hobane babusi ba oona ba ne ba se ba sa tšepahale, empa o ile a bolela esale pele hore o tla fana ka borena ba hae ho “ea nang le tokelo ea molao.” (Ezekiele 21:25-
Sefate se khaolong ea bone ea Daniele se emela’ng? Ka Bibeleng, ka linako tse ling lifate li emela bobusi. (Ezekiele 17:22-
Ho rengoa ha sefate ho bolela’ng? Joalokaha ho rengoa ha sefate ho ne ho emela ho emisoa ha puso ea Nebukadnezare, ho ne ho boetse ho emela ho emisoa ha puso ea Molimo lefatšeng. Sena se etsahetse ha Nebukadnezare a timetsa Jerusalema, moo marena a Iseraele a neng a lula “teroneng ea Jehova” teng e le baemeli ba Molimo ka boeena.
“Linako tse supileng” li emela’ng? “Linako tse supileng” li emela nako eo Molimo a neng a lumeletse lichaba hore li buse lefatše li sa sitisoe ke ’muso leha e le ofe oo a o hlommeng. “Linako tse supileng” li qalile ka October 607 B.C.E., nakong ea ha ho ea ka tatellano ea liketsahalo tsa Bibele, Jerusalema e felisoa ke Bababylona. *
“Linako tse supileng” li telele hakae? E ne e ke ke ea e-ba lilemo tse supileng feela tjena, joaloka mehleng ea Nebukadnezare. Jesu o ile a bontša karabo ha a ne a re “Jerusalema [e emelang bobusi ba Molimo] e tla hatakeloa ke lichaba, ho fihlela linako tse behiloeng tsa lichaba li phethahala.” (Luke 21:24) “Linako tse behiloeng tsa lichaba,” e leng nako eo ka eona Molimo a ileng a lumella bobusi ba hae ho “hatakeloa ke lichaba,” li tšoana le “linako tse supileng” tse ho Daniele khaolo ea 4. Sena se bolela hore “linako tse supileng” li ne li ntse li tsoela pele esita le ha Jesu a ne a le lefatšeng.
Bibele e fana ka tsela ea hore re fumane hore na “linako tse supileng” tse profetiloeng li ne li le kae. E re “linako” tse tharo le halofo li lekana le matsatsi a 1 260, kahoo “linako tse supileng” li lekana le palo eo ha e imenne habeli, kapa le matsatsi a 2 520. (Tšenolo 12:
^ ser. 10 Ho fumana lintlha tse eketsehileng mabapi le hore na ke hobane’ng ha selemo sa 607 B.C.E se ile sa sebelisoa, bala lihlooho tsena, “Jerusalema ea Boholo-holo e Timelitsoe Neng?—Karolo ea Pele,” maqepheng a 26-


text:
BOPHELO BA BETHELE
Lilemo tse Mashome a Mahlano Wallkill
Puisanong ena, George Couch o hlalosa histori ea kamoo Lipaki Tsa Jehova li ileng tsa fumana polasi ea bobeli, e bitsoang Watchtower Farms, haufi le New York City.
LIPOTSO TSE BOTSOANG HANGATA
Ke Hobane’ng ha Lipaki Tsa Jehova li sa Nke Lehlakore Lipolotiking?
Na taba ea hore ha li nke lehlakore lipolotiking e beha tšireletso ea naha kotsing?
LIPOTSO TSE BOTSOANG HANGATA
Na Lipaki Tsa Jehova li Fetotse Bibele Hore e Lumellane le Lithuto Tsa Tsona?
Hlahloba bopaki.
LIBOKA
Liboka Tsa Phutheho Tsa Lipaki Tsa Jehova
Tseba moo re kopanelang teng le hore re rapela Molimo joang.


text:
Na Lipaki Tsa Jehova ke Maprostanta?
Che. Lipaki Tsa Jehova ke Bakreste, empa ha re inke re le Maprostanta. Hobane’ng?
Boprostanta bo ’nile ba hlalosoa e le “mokhatlo oa bolumeli o hanyetsang kereke ea Roma e K’hatholike.” Le hoja e le ’nete hore Lipaki Tsa Jehova ha li lumellane le lithuto tsa K’hatholike, ha re inke re le Maprostanta ka mabaka a latelang:
Lithuto tse ngata tsa Boprostanta ha li lumellane le seo Bibele e se rutang. Ka mohlala, Bibele e ruta hore “ho na le Molimo a le mong” eseng Boraro-bo-bong. (1 Timothea 2:5; Johanne 14:28) E hlalosa ka ho hlaka hore Molimo o ahlola batho ba khopo, eseng liheleng, empa ka timetso ea ka ho sa feleng.
—Pesaleme ea 37:9; 2 Bathesalonika 1:9.
Ha re khahlanong le Kereke ea K’hatholike ebile ha re leke ho fetola lithuto tsa eona kapa tsa bolumeli leha e le bofe. Ho e-na le hoo, re bolella batho litaba tse molemo tsa ’Muso oa Molimo, ’me re leka ka matla ho ba thusa hore ba be le tumelo litabeng tseo tse molemo. (Matheu 24:14; 28:19, 20) Ha rea ameha ka ho fetola malumeli a mang, empa re amehile ka ho ruta batho ba tšepahalang ’nete ka Molimo le ka Lentsoe la hae, e leng Bibele.
—Bakolose 1:9, 10; 2 Timothea 2:24, 25.


text:
Na Litsebi Lia Lumela Hore Jesu o Kile a ba Teng?
Litsebi li na le mabaka a utloahalang a ho lumela hore Jesu o kile a ba teng lefatšeng.
Malebana le lintho tseo bo-rahistori ba lekholong la pele le la bobeli la lilemo ba ileng ba li bua ka Jesu le Bakreste ba pele, Encyclopædia Britannica, e hatisitsoeng ka 2002, e re: “Litlaleho tseo tse ikemetseng, li paka hore linakong tsa khale esita le bahanyetsi ba Bokreste ha baa ka ba belaella bo ’nete ba histori ea Jesu, eo ho ileng ha phehoa khang ka eona ka lekhetlo la pele ka mabaka a se nang motheo, qetellong ea lekholo la bo18, la bo19 le qalong ea lekholo la bo20 la lilemo.”
Ka 2006, buka e reng Jesus and Archaeology e ile ea re: “Ha ho na setsebi se hlomphuoang sa kajeno se ka phehang khang ea hore Mojuda ea bitsoang Jesu mor’a Josefa o kile a phela; litsebi tse ngata li lumela ntle ho tikatiko hore hona joale re tseba lintho tse itseng ka Jesu le ka lithuto tsa hae tsa bohlokoa.”
Bibele e bontša hore Jesu ke motho oa sebele. E fana ka mabitso a baholo-holo ba hae le a beng ka eena ba haufi. (Matheu 1:1; 13:55) E boetse e fana ka mabitso a babusi ba hlaheletseng ba phetseng mehleng ea Jesu. (Luka 3:1, 2) Lintlha tseo li thusa bafuputsi hore ba tiise ho nepahala ha litlaleho tsa Bibele.


text:
Tshebeletso ya Setjhaba ya Puo
Tshebeletso ya Setjhaba ya Puo ("TSP") e ntshetsa pele le ho lokisetsa puisano dipuong ka ho fapana ha tsona. Ho ya ka ditlhoko tsa puo tse ngotsweng Molaong wa Motheo, TSP e laola ho fapana ha dipuo ebile e ikarabella ho hlokomeleng dipuo tsohle tsa setjhaba sa rona ka ho sebedisa dikgothaletso tsa leano tseo sepheo sa tsona e leng ho ntshetsa pele tshebediso ya dipuo tsena, le dipuo tseo e leng hore ha esale ho tloha mehleng di sa natswe.
Mosebetsi wa sehlooho wa TSP ke ho phetha ditlhoko tsa puo tse Molaong wa Motheo ka ho lokisetsa, ho ntshetsa pele le ho thusa ka tshebeletso ya ho fetolela le ho lokisa se fetoletsweng dipuong tsohle le ho hlokomela ho fapana ha dipuo ka moralo wa puo le merero ya mareo.
TSP e sebetsa e le tshebeletso ya porofeshene ya puo ya Mmuso ka ho fetolela ditokomane tsa mmuso dipuong tsohle tsa mmuso. Tshebeletso ya mareo e thusa ka tswelopele le ntjhafatso ya mareo a thekgeniki a dipuo tsohle tsa mmuso. Mesebetsi ya moralo wa puo e akaretsa ho eletsa Mmuso ka tswelopele ya leano la puo le mekgwa ya tshebediso ya puo.


text:
Wp/loz/Kurów
Kurów (Kurow) kwa mutsino zwa Borwa Botjhabela bye Lapolska, ye minahano mang'i na Pulawy ka Lublin.
Bakeng'i sa balimo sa 1431 ka 1442, munna kapa zwa Kurow ye fetotse ha be mose-muhali ha ye ka mubala zwa Magdeburg. Hobane ye la koripo ye probetile, ye kwebisana ka dyo ka metsana ye kaufela la yoni. Difaporiki sa letile la boya sa maluwi di ye minahano teng'i. Ka ngawa-kelao zwa lesumo la meso ye tseleseng'i, Kurow ye bile sesi sa Bocalvin, hobane bong'ati bye Baena bye Lapolska bye ni bye dulao mono. Ka silemo sa 1660, badodi ka bong'ati bo fetohese ho Bo-arian.


text:
Se Tlisang Thabo ka Lapeng
Ho Lokisa Mathata
Monna o re: “Ha ke qeta ho nyala Sarah, * re ne re lula heso le batsoali ba ka. Eaba ka letsatsi le leng kharebe ea moena oa ka e kōpa hore ke e ise lapeng ka koloi ea rōna. Ke ile ka lumela, eaba ke tsamaea le mora oa ka e monyenyane. Empa ha ke khutlela hae, Sarah o ne a halefile haholo. Re ile ra qala ho phehisana, ’me moo litho tsa lelapa leso li ntseng li mametse o ile a re ke rata basali. Ke ile ka fela pelo ’me ka bua lintho tse ileng tsa mo halefisa le ho feta.”
Mosali o re: “Mora oa rōna o kula haholo, ’me nakong eo re ne re e-na le mathata a lichelete. Kahoo ha Fernando a felehetsa kharebe ea moena oa hae ka koloi le mora oa rōna, ke ile ka khopisoa ke lintho tse ’maloa. Ha a fihla hae, ke ile ka mo bolella litaba tsa hae. Re ile ra phehisana ka matla ’me ra fetšeolana. Ka mor’a moo ke ile ka sulafalloa.”
HAEBA banyalani ba phehisana, na see se bolela hore ha ba sa ratana? Che! Fernando le Sarah, bao ho sa tsoa buuoa ka bona, ba ratana haholo. Empa, esita le banyalani ba thabileng ka ho fetisisa ba tla ba le likhohlano ka linako tse ling.
Ke hobane’ng ha ho hlaha likhohlano, hona u ka etsa’ng hore li se ke tsa senya lenyalo la hao? Kaha lenyalo le entsoe ke Molimo, hoa utloahala ho hlahloba seo Lentsoe la hae, Bibele le se buang ka taba ena.—Genese 2:21, 22; 2 Timothea 3:16, 17.
Ho Utloisisa Mathata
Banyalani ba bangata ba batla ho tšoarana ka lerato le ka mosa. Leha ho le joalo, Bibele e re: “Bohle ba entse sebe ’me ba haelloa ke khanya ea Molimo.” (Baroma 3:23) Ka hona ha ho hlaha liphapang, ho ka ’na ha e-ba thata ho theola maikutlo. ’Me ha batho ba bang ba qala ho phehisana, ho ka ’na ha e-ba thata ho hanela mekhoa e mebe, e kang ho tleroha le ho fetšeolana. (Baroma 7:21; Baefese 4:31) Ke lintho life tse ling tse ka bakang khohlano?
Hangata monna le mosali ba itlhalosa ka tsela e sa tšoaneng. Michiko o re: “Ha re qeta ho nyalana, ke ile ka hlokomela hore re bua litaba ka mekhoa e sa tšoaneng. Ke rata ho bua ka lintho tse etsahetseng le lebaka leo li etsahetseng ka lona le kamoo li etsahetseng kateng. Monna oa ka eena o bonahala a thahasella feela se etsahetseng qetellong.”
Michiko hase eena feela ea nang le bothata bona. Manyalong a mangata, molekane e mong a ka rata ho ea lolololo ha ho e-na le khohlano, athe e mong eena ha a rate likhang ’me o batla ho qoba ho bua ka taba eo. Ka linako tse ling, ha molekane e mong a ntse a latella taba, e mong o leka ho iphapanyetsa eona. Na see sea etsahala lenyalong la hao? Na kamehla e mong oa lōna o latella taba, ha e mong a leka ho iphapanyetsa eona?
Ntlha e ’ngoe e lokelang ho hopoloa ke hore lelapa leo motho a hōletseng ho lona le ka ’na la susumetsa tsela eo a nahanang hore banyalani ba lokela ho buisana ka eona. Justin, ea nang le lilemo tse hlano a nyetse o re: “Lelapa leso ke la batho ba sa bueng haholo ’me ba thatafalloa ke ho ntša maikutlo a bona. Sena se tena mosali oa ka. Lelapa labo ke la batho ba buang ka bolokolohi, ’me ha a na bothata ba ho ntša maikutlo a hae.”
Lebaka la ho Rarolla Mathata Hammoho
Bafuputsi ba hlokometse hore ntho e bontšang hantle hore na banyalani ba tla thaba kapa che hase makhetlo ao ba bolellanang ka ’ona hore baa ratana. Ho thabela ho kopanela liphate le ho ba le chelete le tsona hase lintho tsa bohlokoa. Ho e-na le hoo, ntho e bontšang hantle hore na banyalani ba thabile kapa che ke hore na monna le mosali ba atleha ho rarolla likhohlano tse hlahang.
Ho phaella moo, Jesu o ile a re ha batho ba nyalana, ha ba kopanngoe ke motho empa ba kopanngoa ke Molimo. (Matheu 19:4-6) Ka lebaka leo, lenyalo le letle le tlotlisa Molimo. Ka lehlakoreng le leng, haeba monna a hlōleha ho rata mosali oa hae le ho mo hlokomela, Jehova Molimo a ka ’na a se ke a mamela lithapelo tsa hae. (1 Petrose 3:7) Haeba mosali a sa hlomphe monna oa hae, ha e le hantle ha a hlomphe Jehova, e leng eena ea khethileng monna hore e be hlooho ea lelapa.—1 Bakorinthe 11:3.
Se Tla Etsa Hore le Atlehe—Qobang ho Utloisana Bohloko ha le Buisana
Ho sa tsotellehe mokhoa oo le itlhalosang ka oona kapa malapa ao le hōletseng ho ’ona, haeba le batla ho sebelisa melao-motheo ea Bibele ’me le rarolle likhohlano ka katleho, le lokela ho qoba ho utloisana bohloko ha le buisana. Ipotse lipotso tse latelang:
‘Na ke loantša maikutlo a ho iphetetsa?’
Maele a bohlale a re: “Ho pepeta nko ke hona ho hlahisang mali, ’me ho pepeta bohale ke hona ho hlahisang ho qabana.” (Liproverbia 30:33) Seo se bolela’ng? Nahana ka mohlala ona. Banyalani ba ka ’na ba qala ba sa lumellane ka tsela ea ho sebelisa lichelete tsa lelapa hantle (ka mohlala e mong a ka ’na a re, “re lokela ho fokotsa likoloto”) eaba ba qetella ba se ba hlabana ka mantsoe (a kang, “ha u tsebe ho sebelisa chelete”). Ke ’nete hore haeba molekane oa hao a ‘pepeta nko ea hao’ ka ho u hlasela ka mantsoe, u ka ’na ua batla ho iphetetsa ka ho ‘pepeta nko ea hae.’ Leha ho le joalo, ho iphetetsa hoa halefisa ’me ho mpefatsa boemo.
Mongoli e mong oa Bibele ea bitsoang Jakobo o itse: “Bonang! Ho hlokahala mollo o monyenyane hakaakang ho chesa moru o moholo haholo! Ha e le hantle, leleme ke mollo.” (Jakobo 3:5, 6) Ha banyalani ba sitoa ho laola maleme a bona, liphapang tse nyenyane li ka fetoha liqabang tse khōlō. Manyalong ao ho ’ona banyalani ba halefelanang ka tsela eo, lerato le ke ke la hōla.
Ho e-na le ho iphetetsa, ho molemo ho etsisa Jesu, eo ha a ne a hlapaoloa ‘a sa kang a qala ho iphetetsa ka ho hlapaola.’ (1 Petrose 2:23) Tsela e potlakileng ea ho kokobetsa bohale ke ho lumela hore seo molekane oa hao a se buang sea utloahala le ho ikōpela tšoarelo moo e ka ’nang eaba u entse phoso.
LEKA HO ETSA TJENA: Nakong e tlang ha le phehisana, ipotse: ‘Ke tla jeoa ke eng ha nka lumela hore seo molekane oa ka a khathatsehileng ka sona sea utloahala? Ke bakile bothata boo ka ho etsa eng? Ke eng e ntšitisang ho kōpa tšoarelo?’
‘Na ke nka maikutlo a molekane oa ka hasesaane kapa ha ke a nkele hloohong?’
Lentsoe la Molimo le re: “Kaofela ha lōna le be le kelello e joalo, le bontša ho utloelana bohloko.” (1 Petrose 3:8) Nahana ka mabaka a mabeli a ka etsang hore u hlōlehe ho sebelisa keletso ena. Le leng ke hore ha u tsebe seo molekane oa hao a se nahanang kapa hore na o ikutloa joang. Ka mohlala, haeba molekane oa hao a tšoenyehile ho u feta ka taba e itseng, u ka ’na ua lekeha ho re, “U phahamisitse maikutlo ntle ho mabaka.” Mohlomong u bua ka morero oa ho thusa molekane oa hao hore a bone bothata boo ka kelello e hlaphohileng. Empa, batho ba bangata ha ba thabele ho bolelloa seo. Banna le basali ba batla ho tseba hore baratuoa ba bona baa ba utloisisa ebile ba ba utloela bohloko.
Boikhohomoso le bona bo ka ’na ba etsa hore motho a nyenyefatse maikutlo a molekane oa hae. Motho ea ikhohomosang o leka ho iphahamisetsa ba bang ka ho ba nyelisa. A ka ’na a etsa seo ka ho ba fetšeola kapa ka ho ba khesa ha a ba bapisa le ba bang. Nahana ka mohlala oa Bafarisi le bangoli ba mehleng ea Jesu. Ha mang kapa mang—leha e ka ba Mofarisi oa habo bona—a ne a fapana le baikhohomosi bana ka maikutlo, ba ne ba mo fetšeola kapa ba mo nyefola. (Johanne 7:45-52) Jesu o ne a se joalo. O ne a utloela batho bohloko ha ba mo tšollela maikutlo.—Matheu 20:29-34; Mareka 5:25-34.
Ak’u nahane hore na u etsa joang ha molekane oa hao a u bolella lintho tse mo tšoenyang. Na mantsoe a hao, molumo oa lentsoe, le sefahleho sa hao li bontša kutloelo-bohloko? Kapa u potlakela ho se nkele maikutlo a molekane oa hao hloohong?
LEKA HO ETSA TJENA: Libekeng tse tlang, ela hloko hore na u bua le molekane oa hao joang. Ha u phubula molekane oa hao ha a bua kapa u bua ntho e mo nyelisang, ikōpele tšoarelo hona hoo.
‘Na hangata ke nka hore molekane oa ka o ichebile boeena?’
“Na ke ha lefeela ha Jobo a tšaba Molimo? Na ha ua hloma lekhoakhoa ho mo potoloha ka hohle le ho potoloha ntlo ea hae le ho potoloha ntho e ’ngoe le e ’ngoe eo a nang le eona?” (Jobo 1:9, 10) Satane o ile a rialo a bontša hore o belaella lebaka la hore Jobo ea tšepahalang a sebeletse Molimo.
Haeba banyalani ba sa hlokomele, ba ka ’na ba etsa se tšoanang. Ka mohlala, haeba molekane oa hao a u etsetsa ntho e ntle, na ua ipotsa hore o bilietsa’ng kapa o pata’ng? Haeba molekane oa hao a u fosetsa, na u nka seo e le bopaki ba hore o ichebile boeena ebile ha a u tsotelle? Na u potlakela ho akarelletsa phoso ee har’a liphoso tse tšoanang le eona tseo a ’nileng a li etsa nakong e fetileng?
LEKA HO ETSA TJENA: Ngola lintho tse ntle tseo molekane oa hao a u etselitseng tsona le mabaka a matle ao e ka ’nang eaba o li entse ka ’ona.
Moapostola Pauluse o ile a re: “Lerato . . . ha le boloke tlaleho ea bobe.” (1 Bakorinthe 13:4, 5) Lerato la ’nete ha le iphoufaletse liphoso. Ebile ha le boloke tlaleho ea liphoso. Pauluse o ile a boela a re lerato “le lumela lintho tsohle.” (1 Bakorinthe 13:7) Lerato la mofuta ona ha le etse hore motho a lumele ntho e ’ngoe le e ’ngoe ntle ho mabaka, empa le ikemiselitse ho tšepa motho e mong. Ha le belaelle motho e mong. Bibele e re khothalletsa hore re be le lerato le ikemiselitseng ho tšoarela le ho nka hore batho ba bang ba etsa lintho ka morero o motle. (Pesaleme ea 86:5; Baefese 4:32) Ha banyalani ba ratana ka tsela ena, ba tla thaba lenyalong la bona.
IPOTSE . . .
Banyalani ba boletsoeng qalong ea sehlooho see ba entse liphoso life?
Nka qoba ho etsa liphoso tse tšoanang le tsee joang lenyalong la ka?
Ke lokela ho ntlafatsa haholo-holo lintlheng life tse boletsoeng sehloohong see?
^ ser. 3 Mabitso a fetotsoe.